title: Chowlan–Mordellin lause

text: Matematiikassa syklotominen yksikkö on muotoa (ζ−1)/(ζ−1) olevan algebrallisen lukukunnan yksikkö, missä ζ on ykkösenjuuri tai yleisemmin yksikkö, joka voidaan kirjoittaa näiden ja ykkösenjuuren tulona.


title: Chowlan–Mordellin lause

text: Syklotomiset yksiköt muodostavas syklotomiselle kunnalle aliryhmän, jonka indeksi yksikköryhmässä on äärellinen Dirichlet'n yksikkölauseen perusteella. Alkulukupotenssin tapauksessa tämän indeksin konduktori on yksi.


title: Valloittaja (elokuva)

text: Valloittaja on Dick Powellin ohjaama CinemaScope-elokuva vuodelta 1955. Se kertoo Tšingis-kaanin elämästä. Nimiosassa on John Wayne. Elokuva on viimeinen Howard Hughesin tuottama elokuva.


title: Valloittaja (elokuva)

text: "Valloittaja" oli sekä taloudellinen ja taiteellinen floppi; sitä pidetään yhtenä 1950-luvun huonoimmista elokuvista. Se esiintyy myös monilla kaikkien aikojen huonoimpien elokuvien listoilla huolimatta varsin merkittävästä tekijäkaartista. John Wayne oli tuolloin uransa huipulla, mutta silti roolia pidetään täysin epäonnistuneena hänelle .


title: Valloittaja (elokuva)

text: Howard Hughesin kerrotaan tunteneen syyllisyyttä elokuvan tuotantopäätöksistä, erityisesti päätöstä kuvata elokuva vaarallisella alueella. Hän ostikin kaikki elokuvan kopiot US$12 miljoonalla ja ei sallinut elokuvan esitystä kuin vasta 1974, jolloin se esitettiin ensi kerran televisiossa. "Valloittajan" sanotaan olleen yhdessä "Jääasema Zebran" kanssa niitä elokuvia, joita Hughes katsoi yhä uudestaan viimeisinä elinvuosinaan.


title: Valloittaja (elokuva)

text: Mongolipäällikkö Temüdzin (John Wayne) rakastuu taataaripäällikön tyttäreen Börteen (Susan Hayward) varastaen hänet itselleen. Börte torhuu Temüdzinin ja hänet pelastetaan takaisin. Temüdzin joutuu vangiksi, mutta Börte rakastuu häneen auttaen miehen pakoon. Temüdzin epäilee petosta toisten mongolien puolelta ja etsii petturia samalla kun tekee itsetään tataarien päällikön.


title: Valloittaja (elokuva)

text: Elokuva kuvattiin Utahissa lähellä paikkaa, jossa on tehty ydinkokeita. Paikalta tuotiin myös saastunutta maata Hollywoodiin studiokuvauksia varten. Monet elokuvan tekemiseen osallistuneet henkilöt, mukaan lukien ohjaaja Dick Powell ja päärooleista vastanneet John Wayne, Susan Hayward, Agnes Moorehead ja Pedro Armendáriz, sairastuivat ja kuolivat myöhemmin syöpään. Armendáriz ampui itsensä syövän ehdittyä terminaalivaiheeseen. Kaikkiaan noin 220 elokuvan tekoon osallistuneesta henkilöstä vuoteen 1980 mennessä ainakin 91 sairastui ja 46 kuoli, joskin osalla syövän syntyyn saattoivat vaikuttaa myös muut tekijät. Luvuissa eivät ole mukana statisteina mongoliratsastajia esittäneet noin 300 alkuperäisamerikkalaista paiutea jotka saivat ratsastamisesta syntyneen hiekkapölyn mukana hyvin suuren säteilyannoksen.


title: Vaarallisia suhteita (vuoden 1959 elokuva)

text: Vaarallisia suhteita ("Les Liaisons dangereuses") on Roger Vadimin ohjaama ranskalainen draamaelokuva vuodelta 1959. Se perustuu Choderlos de Laclosin klassiseen kirjeromaaniin "Vaarallisia suhteita" (1782), jonka tapahtumat on siirretty nykyaikaan. Se kertoo pariisilaisesta pariskunnasta 1960-luvulla, Juliettesta ja Valmontista.


text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Maltan historia

text: Maltan historia on ihmisen osalta yhtä vanha kuin purjehduksen historia, ehkä vanhempikin. Jääkaudella Välimeressä sijaitseva Maltan saari oli yhteydessä Italian mantereeseen, koska vedenpinta oli alempana. Noin 3200 eaa. alkoi megaliittitemppelien rakentaminen. Pronssia käyttäviä ihmisiä saapui kahdessa aallossa 2500–1400 eaa.


title: Maltan historia

text: Jääkaudella Malta oli yhteydessä Italiaan, kun Välimeren pinta oli 100–200 metriä nykyistä alempana. Pitkään Maltan ja Gozon saaret olivat yhteydessä toisiinsa, ja niiden muodostama kokonaisuus nykyistä laajempi. Näin ollen varhaiskivikautista esineistöä saattaa olla paljonkin Välimeren pinnan alla. Varhaisin tunnettu Maltan asutus on ajalta, jolloin maanviljelyyn, karjanhoitoon, metsästykseen jne. perustuva neoliittinen elämäntapa saapui saarelle. Tämä saattaa kytkeytyä sydänsimpukkakeramiikan tai vastaavan leviämiseen. Varhaiset löytöjen piirteiden mukaan Sisiliasta noin 5200 eaa. saapuneet maanviljelijät asuivat muun muassa luolissa. Varhainen maatalouskulttuuri tunnetaan lähinnä Għar Dalamin luolan löydöistä. Keramiikka tuo mieleen tuon ajan Sisilian keramiikan. Keramiikka oli ensin harmaata, sitten punaista. Skorbasta on löydetty vanha maatalouskylä.


title: Maltan historia

text: Noin 4100 tai viimeistään 3850 eaa. alettiin rakentaa suuria megaliittisia temppeleitä. Se saattoi johtua siitä, että näihin aikoihin välimerta purjehtivat kuparikautiset pelasgit tulivat saarelle. Pelasgien uskonto lienee pohjautunut muun muassa kuolleiden ja äitijumalattaren palvontaan, ja jumalille tehtyihin eläinuhreihin. Näin haudat ja temppelit olivat yhteydessä toisiinsa. Uskontoa varten rakennettiin seudun Maltalle Gozon saaren Ġgantijan temppeli, Tarxien, Ħaġar Qim, Mnajdra ja puoliksi maanalainen Hal Saflieni hypogeum. Megaliitteja tekevät ihmiset käsittelivät kiveä erittäin taitavasti ja kaiversivat mm spiraaliaiheita temppeleihinsä. Hal Saflienin hypogeum oli monikerroksinen kalkkikiveen koverrettu temppeli ja hautapaikka. Maltan megaliittikulttuuri huipentui valtavan Tarxienin temppelin rakentamiseen. Maltan megaliittikulttuuri tuhoutui ehkä nälänhätään, kulkutautiin, muuhun luonnonkatastrofiin tai vieraisiin valloittajiin noin 2500 eaa.


title: Maltan historia

text: Joidenkin mukaan 2500 eaa. syntynyt uusi kulttuuri olisi ollut pronssikautinen, toisten mielestä myöhäiskuparikautinen. Se joka tapauksessa hautasi polttohaudattuja vainajiaan uurniin. Noin 1450 eaa. saarelle saapui ehkä toinen varmasti pronssikautinen kansa Borg-I-Naduriin. Noin 900 eaa saarelle saapui vielä yksi kansa, bahrija ennen foinikialaisten tuloa .


title: Maltan historia

text: Foinikialaisia asuttivat saarta vuosina 800–480 eaa. Foinikialaisten jälkeen saaren hallinto siirtyi Karthagolle.


title: Maltan historia

text: Vuonna 218 eaa. Malta liitettiin Rooman valtakuntaan.


title: Maltan historia

text: Arabit hallitsivat Maltaa yli kahdensadan vuoden ajan, 870–1090. Vuonna 1090 normannit valloittivat Maltan. Normannien jälkeen Sisiliaa, ja samalla myös Maltaa hallitsivat Hohenstaufenin (1194–1266) ja Angevinin (1266–1282) hallitsijasuvut.


title: Maltan historia

text: Vuonna 1530 Johanniittain ritarikunta otti saaren muodollisesti haltuunsa. Vuonna 1768 jesuiitat karkotettiin Maltalta.


title: Maltan historia

text: Vuonna 1565 ottomaanit pyrkivät valtaamaan saaren. Johanniittojen suurmestari La Vallette oli pyytänyt Espanjan Kaarle V:tä ja paavilta lisäjoukkoja, mutta apua ei kuulunut. Toukokuussa Suleiman suuren lähettämät 40 000 ottomaania aloittivat piirityksen. Vastassaan heillä oli vain n. 700 johanniittaritaria ja 8000 maltalaista sotilasta. Seuraavina kuukausina käytiin verisiä taisteluita, mutta johanniitat eivät suostuneet antautumaan. Maltalaisten pyytämät apujoukot saapuivat saarelle syyskuussa ja ottomaanit joutuivat vetäytymään, menetettyään tuhansia miehiä.


title: Maltan historia

text: Napoleon valtasi saaret vuonna 1798, ja britit valtasivat ne 1800. Vuonna 1814 saarista tuli virallisesti osa Brittiläistä imperiumia.


title: Maltan historia

text: Toisen maailmansodan aikana vuonna 1942 Britannia antoi Maltalle siviilirohkeudesta George Cross (Yrjön risti) -kunniamerkin, joka yleensä myönnetään vain yksityishenkilöille. Kunniamerkki näkyy edelleen Maltan lipussa ja vaakunassa.


title: Maltan historia

text: Malta itsenäistyi muodollisesti 21. huhtikuuta 1964, ja siitä tuli tasavalta 13. joulukuuta 1974, jolloin entinen kenraalikuvernööri Anthony Mamo vannoi presidentin virkavalan. Se liittyi Europan unioniin vuonna 2004.


title: Patajoen kanava

text: Patajoen kanava on Patalahden ja Päijänteen Vanhanselän yhdistävä kanava Jämsässä. Kanavaa on rakennettu ruoppaamalla Patajokea. Tarkoitus oli rakentaa pienvenekanava, kaksi siltaa, neljä laituria ja sulku.


title: Patajoen kanava

text: Hankkeen yleissuunnitelma hyväksyttiin vuonna 2001, itse hanke 2006. Helmikuussa 2007 Jämsän kaupunki antoi hankkeelle aloitusluvan 1,7 miljoonan euron kustannusarviolla. Kustannuksista maksaisi kaupunki puolet, TE-keskus 40 prosenttia ja yritykset 10 prosenttia. Huhtikuuhun mennessä kanavaa valmistui 420 metriä kunnes työt keskeytettiin maan sulamisen takia. Syksyllä työtä jatkettiin ja sillat ja laiturit saatin asennettua, mutta työt jäivät taas kesken vuoden vaihteessa. Sulkua rakennettiin märkätyönä, mutta sekin jäi kesken.


title: Patajoen kanava

text: Huhtikuussa 2008 kaupunki ei enää hyväksynyt jatkosuunnitelmia ja työt jäivät odottamaan rakentamista erillisenä urakkana. Vuoden 2009 talousarvioon rahaa ei annettu. Kesken jäänyt työ sai vastuuvapauden syksyllä 2009.


title: Sean Sellers

text: Sean Richard Sellers (18. toukokuuta 1969 – 4. helmikuuta 1999) oli yhdysvaltalainen, jonka Oklahoma teloitti 16-vuotiaana tehdyistä murhista. Sellers oli yksi niistä 22:sta henkilöstä, jotka Yhdysvalloissa teloitettiin vuoden 1976 jälkeen alaikäisenä tehdyistä rikoksista. Vuonna 2005 tehty korkeimman oikeuden päätös lopulta kielsi alaikäisten rikoksentekijöiden teloittamisen.


title: Sean Sellers

text: Sellers oli ensimmäinen Oklahoman vuoden 1976 jälkeen teloittama alaikäinen rikoksentekijä. Toinen ja viimeinen oli Scott Hain (k. 2003), joka oli samalla koko Yhdysvaltain viimeinen alaikäisenä tehdyistä rikoksista teloitettu henkilö.


title: Sean Sellers

text: 8. syyskuuta 1985 Sellers surmasi Oklahoma Cityssä Circle K:n myyjän, joka oli kieltäytynyt myymästä hänelle olutta. 5. maaliskuuta 1986 Sellers surmasi äitinsä ja isäpuolensa, kun nämä nukkuivat kotonaan Oklahoma Cityssä. Sellers yritti saada ulkopuolisen tunkeutujan näyttämään kaksoismurhan tekijältä.


title: Sean Sellers

text: Sellers pidätettiin ja tuomittiin kuolemaan vuonna 1986. Hän väitti olleensa teot tehdessään saatananpalvoja ja demonien vallassa. Vankilassa hän ilmoitti kääntyneensä kristityksi.


title: Sean Sellers

text: Sellers sai vankeusaikanaan medianäkyvyyttä, ja hänen ystävänsä perustivat hänen puolestaan kotisivut nettiin. Hän kirjoitti runoja ja rakkaustarinoita sisältäneen "Shuladore"-kirjan, joka julkaistiin omakustanteisena. Kristillinen kustantamo julkaisi Sellersin omaelämäkerran "Web of Darkness" (1999).


title: Sean Sellers

text: Tuomiosta valittaessaan Sellers yritti vedota dissosiatiiviseen identiteettihäiriöön.


title: Sean Sellers

text: Sellers teloitettiin myrkkyruiskeella 4. helmikuuta 1999. Hän oli kuollessaan 29-vuotias. Myrkyn alettua virrata hänen suoniinsa hän lauloi ylistystä: ""Set my spirit free that I might praise thee. Set my spirit free that I might worship thee.""


title: Niall Ferguson

text: Niall Ferguson (s. 1964) on skotlantilainen tietokirjailija ja Harvardin yliopiston historian sekä Harvard Business Schoolin professori. Hän on erikoistunut taloushistoriaan, taloustieteen historiaan ja imperiumien historiaan.


title: Niall Ferguson

text: Ferguson tekee myös televisioon historiasarjoja, jotka ovat usein kirjojen kanssa rinnakkaisia, kuten "Sivilisaatio". Televisio-ohjelmat ovat suosittuja, mutta kriittiset kollegat pitävät häntä pinnallisena. Häneen on kohdistunut myös rasismisyytöksiä hänen tulkinnoistaan brittiläisestä imperiumista.


title: Niall Ferguson

text: Teoksessa "Julma sota" Ferguson arvostelee ensimmäistä maailmansotaa koskevia käsityksiä. "Rahan nousu" kertoo rahan ja pankkitoiminnan pitkästä historiasta.


title: Istanbul (elokuva)

text: Istanbul on yhdysvaltalainen elokuva vuodelta 1956. Siinä vanheneva Errol Flynn esittää seikkailija James Brennania, joka sekaantuu timanttien salakuljetukseen.


title: WWE Hell in a Cell

text: WWE Hell in a Cell on jokavuotinen showpainitapahtuma, jonka järjestää World Wrestling Entertainment (WWE). Ensimmäinen tapahtuma pidettiin vuonna 2009, jolloin se paikkasi No Mercyn aikaisen lokakuun pay-per-view (PPV) -kalenteripaikan.


title: WWE Hell in a Cell

text: Esityksen konsepti pohjautuu Hell in a Cell -otteluihin, joissa painijat taistelevat kuuden metrin korkuisen katollisen sellin sisällä tai sen ulkopuolella. Tapahtuman nimen päättivät fanit äänestämällä WWE:n sivuilla; muita nimiehdotuksia olivat muun muassa No Escape, Lock Up ja Rage in a Cage.


title: Berliinin raunioitten keskellä

text: Berliinin raunioitten keskellä ("A Foreign Affair") on yhdysvaltalainen Billy Wilderin ohjaama elokuva vuodelta 1948. Se sijoittuu sodanjälkeiseen Berliiniin ja käsittelee mustan pörssin kauppaa, natsien sotasyyllisyyttä ja itsemurhayrityksiä. Elokuva ei ollut arvostelumenestys.


title: Berliinin raunioitten keskellä

text: Elokuvan keskeisiä hahmoja ovat kahviloissa esiintyvä saksalainen laulajatar (Marlene Dietrich), amerikkalainen upseeri ja tarkastusmatkalla oleva amerikkalainen naispuolinen kongressiedustaja.


title: Berliinin raunioitten keskellä

text: "The New York Timesin" kriitikot valitsivat "Berliinin raunioitten keskellä" vuonna 2004 yhdeksi kaikkien aikojen tuhannesta parhaasta elokuvasta.


title: Yritysrahoitus

text: Yritysrahoitus on rahoituksen osa-alue joka tutkii yritysten rahoituksellisia päätöksiä ja analyysiä ja välineitä näiden päätösten tekemiseksi. Yritysrahoituksen ensisijainen tavoite on yrityksen markkina-arvon maksimoiminen taloudelliset riskit halliten.


title: Martin Richter

text: Martin Richter (s. 6. joulukuuta 1977 Prostějov, Tšekkoslovakia) on tšekkiläinen jääkiekkopuolustaja ja maailmanmestari. Hän pelaa Slovakian Extraligan HC 05 Banská Bystricassa. Richter on pelannut neljät maailmanmestaruuskilpailut (2001, 2002, 2003 ja 2006), joista on voittanut MM-kultaa 2001 ja MM-hopeaa 2006.


title: Martin Richter

text: Richter on rightin puolelta pelaava puolustava puolustaja.


title: Martin Richter

text: Richter on pelannut yli 300 ottelua Tšekin Extraligassa ja on pelannut myös AHL:ssä, Ruotsissa, Suomessa, Slovakiassa ja Venäjällä. Richter on New York Rangersin yhdeksännen kierroksen varaus vuodelta 2000. Hän on pelannut Rangersin organisaatiossa kolmena kautena, muttei ole pelannut yhtään NHL -ottelua.


title: Martin Richter

text: Richter on myös suomalaisittain tuttu SaiPasta kausilta 1999-00 ja 2000-01.


title: Matias Kettilmundinpoika

text: Matias Kettilmundinpoika (noin 1280 – 1326) oli valtaneuvos, drotsi ja Suomen käskynhaltija.


title: Matias Kettilmundinpoika

text: Matias Kettilmundinpoika oli Ruotsin päämies ja drotsi vuosina 1318–1319. Hänet nimitettiin Turun linnan päälliköksi vuonna 1324 ja häntä kutsuttiin arvonimellä "capitaneus Finlandensis" eli Suomen päämies. Virassaan hän käytti hyvin suurta valtaa, sillä hänellä oli kuninkaan tuomiovalta sekä korkein hallinnollinen ja sotilaallinen valta Suomessa, tarkkaan ottaen Varsinais-Suomessa, Satakunnassa ja läntisellä Uudellamaalla. Matias toi Turun linnaan ritariajan loiston ja järjesti juhlia sekä sisusti linnan arvokkaasti. Hän ehti toimia virassaan vain pari vuotta, sillä hänen testamenttinsa on vuodelta 1326.


title: Matias Kettilmundinpoika

text: Matias Kettilmundinpojan testamentissa vuodelta 1326 mainitaan myös hänen haukankesyttäjänsä ("falkiner").


title: Larry Carriere

text: Larry Carriere (s. 30. tammikuuta 1952 Montreal, Quebec, Kanada) on uransa lopettanut kanadalainen jääkiekkoilija, pelipaikaltaan puolustaja.


title: Larry Carriere

text: Buffalo Sabres varasi Carrieren toisella kierroksella varausvuorolla 25.


title: Larry Carriere

text: Carriere edusti NHL-urallaan hänet varanneen Buffalon lisäksi Atlanta Flamesia (nyk. Calgary Flames), Vancouver Canucksia, Los Angeles Kingsia ja Toronto Maple Leafsia.


title: Larry Carriere

text: Carriere pelasi NHL:ssä yhteensä 367 ottelua tehoilla 16+74=90. Hän lopetti uransa vuonna 1980 27-vuotiaana.


title: Mikko Kohonen (urheilija)

text: Mikko Kohonen (s. 11. helmikuuta 1979) on suomalainen salibandyn pelaaja. Hän on lajin kaksinkertainen maailmanmestari ja kolminkertainen Suomen mestari. Kohonen edustaa Salibandyliigassa pelaavaa Seinäjoen Peliveljiä. Hän on pelannut urallaan myös Jyväskylän Happeessa. Kohonen on pelipaikaltaan laitahyökkääjä ja hänen vahvuuksiaan ovat palloton peli ja viimeistely.


title: Mikko Kohonen (urheilija)

text: Kohosen veli Mika Kohonen pelaa myös salibandya. Mikko Kohonen esiintyy myös Pojun musiikkivideolla "Alivoimamaali".


title: Mikko Kohonen (urheilija)

text: Kohonen on Jyväskylän Happeen kasvatti. Ura liigatasolla alkoi B-juniori-ikäisenä. Kohonen edusti Happeeta kaudesta 1997-1998 kauteen 2006–2007 asti, yhteensä kymmenen kautta. Edustaessaan Happeeta hän saavutti yhden pronssin (2000) ja yhden hopean (2005).


title: Mikko Kohonen (urheilija)

text: Kohonen siirtyi Peliveljiin kaudeksi 2007–2008. SPV:n riveissä Kohonen on saavuttanut kolme mestaruutta (2012, 2013, 2015), yhden hopean (2011), kolme pronssia (2009, 2010, 2017), Suomen Cupin voiton (2011) sekä Champions Cup -hopean (2013).


title: Mikko Kohonen (urheilija)

text: Kohonen on edustanut Suomen A-maajoukkuetta. Hän on pelannut MM-kilpailuissa neljästi, vuosina 2006, 2008, 2010 ja 2012 voittaen kaksi kultaa ja kaksi hopeaa. Kohonen on pelannut 83 maaottelua tehden niissä 51+17=68 tehopistettä.


title: Mikko Kohonen (urheilija)

text: Salibandyliiga:


title: Sepikät

text: Sepikät ("Eucnemidae") on kovakuoriaisheimo, johon Suomessa kuuluvat muun muassa haapasepikkä ("Hylochares populi"), halavasepikkä ("Hylochares cruentatus"), kyrmysepikkä ("Eucnemis capucina"), kuusisepikkä ("Hylis procerulus") ja pikkusepikkä ("Microrhagus pygmaeus").


title: Sepikät

text: Sepiköiden heimo on lajimäärältään pieni. Maailmasta tunnetaan vain noin 1 600 sepikkälajia, joista Pohjoismaissa ja Baltiassa on tavattu 19 lajia. Lajirunsaus on suurin tropiikissa ja useimmat lajit elävät lehtipuilla.


title: Sepikät

text: Sepikät ovat aikuisina lyhytikäisiä, hyvin lentäviä kovakuoriaisia. Yhteisenä piirteenä seppien ja rikkaseppien kanssa aikuisilla sepiköillä on ponnistusmekanismi, jonka avulla ne voivat selälleen jouduttuaan ponnahtaa oikeinpäin tai vaikka paeta saalistajiltaan. Aikuiset sepikät ovat 3–10 mm pituisia, tropiikissa jopa 30 mm pituisia, pitkänomaisia kovakuoriaisia. Tuntosarvet ovat rihmamaiset, sahamaiset tai kampamaiset, ja tuntosarven toinen jaoke lähtee ensimmäisen jaokkeen sivusta. Raajat ovat hennot ja ylähuuli jää piiloon pään alle. Lajien sisäinen kokovaihtelu on suurta, ja naaraat ovat usein selvästi koiraita kookkaampia. "Microrhagus"-suvun kampasepiköiden koirailla on ensimmäisessä nilkkajaokkeessa kampamainen rakenne.


title: Sepikät

text: Sepiköiden toukat ovat jalattomia ja hidasliikkeisiä, ja ne elävät lahopuussa. Toukalta suuosista puuttuu ylähuuli, mutta pään etuosassa on nenämäinen uloke "nasale". Yläleukojen sisäreunat kaartuvat ulospäin ja hammasteiset ulkoreunat kaartuvat sisäänpäin.


title: Sepikät

text: Aikuiset sepikät eivät nauti ravintoa ja niiden korkeintaan parin viikon pituisen elämän ainoa tarkoitus on löytää uusia elinpaikkoja, joilla ne voivat lisääntyä. Useimmat lajit ovat liikkeellä heinäkuussa, muutamat kuitenkin jo kesäkuun alussa. Ne ovat hyviä lentäjiä ja etenkin lämpimällä säällä nopeita liikkeissään. Kuoriaiset ovat yleensä vähälukuisia, joskin sopivassa puussa niitä voi olla runsaastikin, ja elintavoiltaan piilottelevia, eikä niitä ole helppoa löytää. Samasta syystä niiden elintavat tunnetaan huonosti. Kuoriaiset parveilevat etenkin lämpiminä iltapäivinä isäntäpuiden rungoilla. Ruskosepikällä ("Rhacopus sahlbergi") on huomattavan suuret silmät, mikä saattaisi viitata yöaktiivisuuteen. Kosiomenoihin liittyen kuusisepikällä ("Hylis procerulus") ja kaulussepikällä ("Melasis bupestroides") on varsin erikoisia parveilumenoja.


title: Sepikät

text: Toisin kuin aikuisina, toukkavaiheessa sepikät ovat pitkäikäisiä ja elävät lahoavassa puuaineksessa, jossa ne syövät sienirihmastoa. Ne liikkuvat hyvin hitaasti ja ruokailu tapahtuu oksentamalla ruuansulatusneste rihmastolle ja syntyneen ruokasulan toukka imeskelee sisäänsä. Toukkavaihe kestää yleensä kaksi vuotta. Toukat eivät ole kovin isäntäspesifisiä eli ne voivat elää monilla eri puulajeilla, mutta sen sijaan ne ovat vaateliaita puun lahoamistyypin suhteen. "Hylochares", "Melasis", ja "Isorhipis"-sukujen toukat asuttavat vasta kuolleiden puiden kovaa puuainesta, johon ne kaivavat käytäviä jykevillä suuosillaan. Muut lajit etenevät ryömien haperoksi lahonneen puun säikeiden välissä. Eräiden lajien toukat keskittyvät lahottavien kääpäsienten läheisyyteen. Kyrmysepikkä ("Eucnemis capucina") munii munansa mieluiten onttojen puiden onkaloihin. Eucneminae-alaheimossa ja osalla Microrrhagini-tribuksen lajeista toukilla esiintyy hypermetamorfoosi, jossa eri toukkavaiheet eroavat anatomisesti ja elintavoiltaan suuresti toisistaan.


title: Sepikät

text: Halavasepikkä on ainoastaan Suomessa elävä endeeminen haapasepikän sisarlaji, joka on melko vasta eriytynyt. Haapasepikkää on pidetty hävinneenä, kunnes se löytyi 2004 Vantaalta Kaivokselan maastosta.


title: Sepikät

text: Sepistä, sepiköistä ja jalokuoriaisista on valmistunut kirjahanke.


title: Sepikät

text: Suomesta on tavattu 12 sepikkälajia, joista uhanalaisia ovat yksi äärimmäisen uhanalainen (CR) ja kolme erittäin uhanalaiseksi (EN) luokiteltua lajia. Lisäksi kolme lajia on luokiteltu silmälläpidettäviksi (NT).


title: Roller derby

text:
Roller derby on joukkueurheilulaji, jossa kilpailijat rullaluistelevat. Tämä kontaktilaji syntyi Yhdysvalloissa jo 1920-luvulla. Lajista on kaksi versiota: kaltevalla radalla pelattava banked track sekä tunnetumpi pelimuoto flat track, jota pelataan tasaisella alustalla.
Roller derby on nopeatempoinen joukkuepeli, joka vaatii nopeutta, strategiaa ja urheilullisuutta. Lajin suosio on suurta, uusia seuroja syntyy viikoittain ympäri maailmaa. Roller derby on pääasiassa yli 18-vuotiaiden naisten laji, mutta maailmalla on harrastusmahdollisuuksia myös miehille ja nuorille. Roller derby on niitä harvoja lajeja, joissa hyökätään ja puolustetaan yhtä aikaa.


title: Roller derby

text: Lajin juuret ovat monimuotoiset. Alkujaan roller derby muodostui ovaalilla radalla harrastetun kilpaluistelun kautta viihteelliseen showpainiin, josta muodostui hiljalleen lajin nykyisin parhaiten tunnettu muoto Flat Track Roller Derby. Flat Track Roller Derbyyn ovat jääneet niin sanotut taiteilijanimet, joita pelaajat usein käyttävät – esimerkiksi Kamikaze Kitten, Suzy Hotrod tai Psychobabble. Nykyään laji perustuu kuitenkin vahvaan urheilullisuuteen, eikä otteluita suunnitella eikä niissä näytellä.


title: Roller derby

text: Roller derby -ottelu eli "bout" on jaettu kahteen puolituntiseen jaksoon, jotka koostuvat kahden minuutin eristä eli "jameista". Pelissä kaksi viisihenkistä joukkuetta rullaluistelevat ovaalilla radalla ja kilpailevat toisiaan vastaan. Tarkoitus on kerätä mahdollisimman paljon pisteitä yhden erän aikana, sekoittaa vastustajan pelikuvioita ja estää näitä kartuttamasta pistetiliään.


title: Roller derby

text: Joukkueet luistelevat tiiviinä ryhmänä, "pakassa". "Jammeri", joka pääsee ensimmäisenä luistelemaan ryhmän läpi rikkeettä, on "lead jammer". Hänellä on oikeus keskeyttää kaksiminuuttinen erä ennen sen loppua. Jammerit saavat pisteitä aina ohittaessaan vastapuolen pelaajan, mutta pisteiden lasku aloitetaan vasta toisella ohituskerralla. Pelaajat voivat estää eli "blockata" vastapuolen pelaajia vartalollaan ja antamalla "hittejä". Tuomarit valvovat, että pelaajat toimivat sääntöjen mukaan ja rikkojaa odottaa jäähypenkki.


title: Roller derby

text: Women´s Flat Track Derby Association (WFTDA) on kansainvälinen lajijärjestö, joka ylläpitää seurojen yhteistyötä, verkostoitumista ja kehittämistä sekä päivittää standardisoituja sääntöjä ja järjestää turnauksia.


title: Roller derby

text:
Vuonna 2009 perustettu Helsinki Roller Derby on Suomen ensimmäinen roller derby -seura.
Roller derbyn kattojärjestönä toimii Suomessa Suomen luisteluliitto ja lajivaliokuntana Roller Derby Finland.


title: Roller derby

text: Suomi lähti ensimmäisenä maana Euroopassa pelaamaan kansallista roller derby -liigaa. Vuonna 2013 kuusi suurinta seuraa kilpaili mestaruudesta seitsemän turnausta käsittävässä runkosarjassa, Suomi Cupissa, joka huipentui neljän parhaan finaaliturnaukseen. Kausi sijoittuu kalenterivuoden mukaan ja finaaliturnaus järjestettiin näin ollen marraskuussa 2013. Kallio Rolling Rainbow on voittanut Suomen-mestaruuden kolmesti ja Helsinki Roller Derby kerran. Suomi cupissa pelasi vuonna 2016 Kallio Rolling Rainbow, Shitty City Rollers (Oulu Roller Derby ry), Tampere Roller Derby, Turun Dirty River Roller Grrrls, Kouvola Rock n Rollers ja Helsinki Roller Derby.


title: Roller derby

text: Roller derbyn MM-kilpailut on järjestetty kahdesti, Joulukuussa 2011 Torontossa Kanadassa pelattuun turnaukseen osallistui 13 ja joulukuussa 2014 Dallasissa Yhdysvalloissa pelattuun turnaukseen 30 maata. Lajin emämaa Yhdysvallat on voittanut mestaruuden molemmilla kerroilla, Kanadan, Englannin ja Australian viedessä loput mitalit. Suomi on osallistunut molempiin MM-turnauksiin sijoittuen 2011 viidenneksi ja päästen 2014 puolivälieriin asti. Järjestyksessä kolmannet MM-kilpailut järjestetään helmikuussa 2018 Manchesterissä Englannissa. Myös miehet ovat pelanneet kaksi MM-turnausta, 2014 Birminghamissa Englannissa ja 2016 Calgaryssä Kanadassa. Yhdysvallat ovat voittaneet molemmat turnaukset Suomen sijoittuessa kahdeksanneksi ja yhdeksänneksi. Järjestyksessä kolmannet miesten MM-kilpailut järjestetään huhtikuussa 2018 Barcelonassa Espanjassa.


title: Blackburn Olympic FC

text: Blackburn Olympic FC oli jalkapalloseura Blackburnin kaupungista. Seura perustettiin 1877 ja seuran toiminta loppui 1889. Seura voitti FA Cupin kertaalleen 1883, kun se kaatoi cupin loppuottelussa Old Etoniansin jatkoajan jälkeen maalein 2–1.


title: Lehmuskiitäjä

text: Lehmuskiitäjä ("Mimas tiliae") on kiitäjiin kuuluva yöperhonen.


title: Lehmuskiitäjä

text: Lehmuskiitäjä on keskikokoinen, helposti tunnistettava kiitäjälaji, jonka siipien kärkiväli vaihtelee 63–78 mm. Etusiivet ovat pohjaväriltään vihertävän ruskeat, mutta värin sävy vaihtelee yksilöittäin huomattavasti. Naaraat ovat paitsi koiraita kookkaampia, myös usein sävyltään ruskeampia kun taas koiraiden yleisväritys painottuu enemmän vihreään. Etusiiven poikki kulkee leveä, tummanvihreä vyö, joka saattaa olla poikki keskeltä tai surkastunut yhdeksi tai kahdeksi täpläksi. Tunnetaan myös värimuoto "f. obsoleta", jolla vyö puuttuu kokonaan. Takasiivet ovat kellanruskeat ja niissä on huonosti erottuva, tumma poikkiraita.


title: Lehmuskiitäjä

text: Toukka on kookas, yleisväritykseltään vihreä ja kauttaaltaan vaaleiden nystyjen peittämä. Toukan peräpäässä on selkäpuolelta turkoosinsininen, alta punakeltainen piikki. Ennen koteloitumista toukan väri vaihtuu harmahtavaksi tai punertavaksi, jolloin sen havaitsee kasvillisuuden joukosta hieman helpoimmin. Täysikasvuisena toukka on 65–75 mm pitkä.


title: Lehmuskiitäjä

text: Pääasiassa Euroopassa tavattava laji. Levinneisyys ulottuu Iberian niemimaalta Ison-Britannian eteläosiin, Skandinavian eteläosiin ja idässä Pohjois-Turkkiin, Pohjois-Iraniin ja Uralille. Yksittäishavaintoja on Etelä-Siperiastakin. Suomessa lehmuskiitäjä on levinneisyydeltään eteläinen ja jo Keski-Suomen korkeudella sitä tavataan enää satunnaisesti. Lentäviä yksilöitä tavataan kesäkuun alusta heinäkuun puoliväliin. Syys-lokakuussa on tavattu harvinaisen toisen sukupolven yksilöitä.


title: Lehmuskiitäjä

text: Lehmuskiitäjä elää lehtomaisissa, rehevissä metsissä ja sellaisissa puistoissa, joissa kasvaa lehmuksia. Sillä ei ole vaellustaipumusta ja perhosta tapaa vain harvoin etäämpänä sen tyypillisestä elinpaikasta. Lehmuskiitäjä liikkuu aktiivisesti vain muutaman tunnin ajan auringonlaskun jälkeen. Muun ajan se lepää puiden rungoilla tai lehvästön suojassa teeskennellen kuivunutta lehteä. Koiraita lentää valolle, naaraita vain harvoin. Aikuisella perhosella ei ole toimivia suuosia eikä se siksi vieraile kukilla. Aikuinen perhonen elääkin vain noin viikon.


title: Lehmuskiitäjä

text: Naaras houkuttelee koiraita luokseen erittämillään feromoneilla ja parittelu, jonka ajan koiras roikkuu naaraan takaruumiista, saattaa kestää jopa 20 tuntia. Heti parittelun jälkeen naaras aloittaa munimisen ja munii muutaman yön aikana jopa 130 munaa, yleensä pareittain lehtien alapinnoille, tavallisimmin latvustoon. Toukat kuoriutuvat reilun parin viikon kuluttua ja ovat aktiivisia lähinnä öisin. Toukat ovat täysikasvuisia heinä-elokuun vaihteessa, jolloin ne lähtevät etsimään koteloitumispaikkaa. Laji talvehtii maanalaisena kotelona lähellä ravintokasvina toimineen puun tyveä, harvoin kauempana. Joskus kotelo voi sijaita myös oksilla sammaleen alla tai kaarnan raossa. Kotelo voi talvehtia kaksikin kertaa.


title: Lehmuskiitäjä

text: Lehmuskiitäjän toukka käyttää ravintonaan lehtipuita kuten lehmuksia ("Tilia"), koivuja ("Betula"), leppiä ("Alnus") ja vuorijalavaa ("Ulmus glabra").


title: Sumatra (täsmennyssivu)

text: Sumatra voi tarkoittaa:


title: Pertti Koskimies

text: Pertti Koskimies on suomalainen biologi ja tietokirjailija.


title: Pertti Koskimies

text: Koskimies on koulutukseltaan filosofian lisensiaatti. Hän on erikoistunut lintuihin ja on toiminut BirdLife Suomen lintutieteellisen julkaisun Lintumiehen päätoimittajana. Hänen kaudellaan lehden nimeksi vaihdettiin Linnut.


title: Pertti Koskimies

text: Koskimies on julkaissut useita kirjoja ja on myös ollut toimittamassa monia kirjoja. Hän on kirjoittanut ahkerasti lintuihin ja luonnonsuojeluun liittyvistä asioista ja pakinoinut myös radiossa sekä esiintynyt televisiossa. Koskimies kirjoittaa kirja-arvosteluja mm. seuraaviin lehtiin; Luonnon Tutkija, Opettaja, Tieteessä tapahtuu, Hiidenkivi, Linnut ja Suomen luonto.


title: Pertti Koskimies

text: Kirjoituksessaan "On tilaa taivahalla" (Ari Linna 2003: Rakkaudesta lintuihin, lintuharrastajien antologia. Tammi. ISBN 951-31-2725-7) Koskimies tunnustautuu luontouskovaiseksi.


title: Arto Sirviö

text:
Arto Tapani Ilmari Sirviö (s. 6. tammikuuta 1962 Sotkamo) on suomalainen entinen jääkiekkoilija. Hän pelasi 191 SM-liigaottelua HIFK:ssa, Jokereissa, KalPassa ja Bluesissa ja teki niissä tehot tehot 47+43=90.
Sirviö pelasi ensimmäiset SM-liigaottelunsa kaudella 1979–80 HIFK:ssa. Hän voitti alle 20-vuotiaiden MM-hopeaa vuonna 1981 ja MM-pronssia vuonna 1982. Kaudet 1982–83 ja 1983–84 Sirviö pelasi Jokereissa ja voitti keväällä 1983 SM-hopeaa, joka jäi hänen uransa ainoaksi SM-mitaliksi.


title: Arto Sirviö

text: Sirviö pelasi vuonna 1983 MM-kilpailuissa ja vuonna 1984 Sarajevon talviolympialaisissa.


title: Arto Sirviö

text: Vuodet 1986–1991 Sirviö pelasi Ruotsissa. Hän edusti siellä ensin kaksi kautta I-divisioonassa pelannutta Mora IK:ta ja sen jälkeen Frölunda HC:ta, jota oli nostamassa Elitserieniin keväällä 1989.


title: Arto Sirviö

text:
Sirviö palasi vuonna 1992 SM-liigaan ja siirtyi KalPaan, jonka kapteenina hän toimi vuodet 1993–1995. Uransa viimeiset vuodet 1996–1998 Sirviö pelasi Saksan Oberligan EC Bad Nauheimissa ja Ruotsin II-divisioonan Gislaveds SK:ssa.
Sirviön lopetettua pelaajauransa hän on ollut toimitusjohtajana muun muassa KalPassa, KooKoossa ja Mora IK:ssa. Nykyään Sirviö toimii Suomen toiseksi korkeimman jääkiekkosarjan Mestiksen kehitysjohtajana.


title: Krinuola

text: Krinuola (lyhenne sanoista Kristillinen nuoriso laiva) on Tampereella toimineen Nuorisolaivayhdistys ry:n omistama matkustajalaiva. Alkujaan Krinuola oli "Längelmäki"-niminen matkustajalaiva, joka oli rakennettu vuonna 1917 Sommers af Hällström & Waldensin konepajalla Tampereella. Längelmäki liikennöi Länkipohjan ja Oriveden aseman väliä. Myöhemmin, matkustajaliikenteen vähettyä 1930-luvun alussa, laivan osti Näsijärven Metsä oy. Laiva siirrettiin tällöin Näsijärvelle ja muokattiin "Metsä" -nimiseksi hinaajaksi. Vuonna 1967 nuorisopastori Matti Näykki perusti yhdistyksen ja remontoi nuorison kanssa vanhan Teiskosta ostamansa laivan rungon. Näykin porukka "asensi" vanhan rungon päälle 1,5 vanhaa turistibussia, ja tämän perin erikoisen näköinen laiva seilasi vajaan parinkymmenen vuoden ajan.


title: Krinuola

text: 1980- ja 1990-luvulla ryhmä aktiivisia nuoria yritti peruskorjata laivan alkuperäisen kuntoiseksi höyrylaivaksi, mutta varojen puuttuessa ajautui laiva viimein upoksiin Jäminkipohjan telakan rantaan.


title: Krinuola

text: Nykyään laivan runko on Sahalahdella kuivalla maalla.


title: Missä olet, Sara?

text: Missä olet, Sara? on vuonna 2009 ilmestynyt Tuija Lehtisen nuortenromaani. Se on itsenäinen jatko-osa aiemmille Sarasta kertoville teoksille "Sara@crazymail.com" (1998), "Nottingham kesällä kello 6" (1999) ja "Sara ja levottomat jalat" (2001).


title: Missä olet, Sara?

text: Kirjassa on kulunut kymmenen vuotta edellisestä Sara-kirjasta ("Sara ja levottomat jalat") ja aiempien kirjojen päähenkilö Saran puolipikkusisko Pinja on nyt 15-vuotias. Kun Pinja saa sukujuhlissa sadannen kerran kuulla muistuttavansa kovasti kadonnutta puolisiskoaan, hän päättää selvittää, missä Sara on. Häntä auttavat tehtävässä hänen paras ystävänsä, Nessa, sekä Saran entinen ystävä, Mona Lisa. Myös vanhoja hahmoja menneisyydestä nousee esiin ja selviää, että Mona Lisa tietää Sarasta enemmän kuin kertookaan.


title: Missä olet, Sara?

text: Etsinnöistä huolimatta Pinjan tutkimukset eivät tuota tulosta. Vaikka johtolankoja tulee esiin, kaikki johtavat kuitenkin samaan pisteeseen. Kukaan ei tiedä, missä Sara on. Vasta Nessan isoveli Nico, jonka kanssa Pinjalla on pientä säpinää, paljastaa vahingossa koko jutun. Nicon loikoillessa hänen sängyllään Pinja huomaa mangakirjan, jonka naishahmon turkooseista kovista silmistä ei voi erehtyä.


title: Missä olet, Sara?

text: Pinja etsii mangan kotisivun ja saa selville, että sitä kirjoittava Poison-niminen mies asuu Japanissa koirien eläkeparatiisissa. Siellä on myös Sara ja heidän poikansa. Sivuilla on video huilua soittavasta Sarasta. Pinja lähettää Saralle kuvan itsestään roikottamassa Dianaa, Saran kissavihollista, ilmaisten näin, että on tullut siskoonsa enemmän kuin moni arvasikaan. Vastaisi Sara tai ei, hän pysyisi silti kaikkien mielessä aina. Pitelisi heistä kiinni käppyräkynsillään kasvot tatuoituna heidän muistiinsa.


title: Paul Hait

text: Paul William Hait (s. 25. toukokuuta 1940 Pasadena, Kalifornia) on yhdysvaltalainen kilpauransa päättänyt uimari ja olympiavoittaja. Hait voitti Rooman kesäolympialaisissa 1960 kultaa 4 × 100 metrin sekauintiviestistä, yhdessä Frank McKinneyn, Lance Larsonin ja Jeff Farrellin kanssa. Heidän voittoaikansa 4.05,4 oli uusi maailmanennätys.


title: Paul Hait

text: Hait osallistui samoissa kilpailuissa myös 200 metrin rintauintiin, jossa hän sijoittui kahdeksanneksi ajalla 2.14,4.


title: Paul Hait

text: Hait on 194 senttimetriä pitkä ja painoi aktiiviurallaan 90 kilogrammaa. Hän edusti uintiurallaan seuratasolla Santa Clara Swim Clubia.


title: Rich Sutter

text: Richard G. Sutter (s. 2. joulukuuta 1963 Viking, Alberta, Kanada) on uransa lopettanut kanadalainen jääkiekkoilija, pelipaikaltaan oikea laitahyökkääjä. Hänen veljensä Brian, Brent, Darryl, Duane ja Ron olivat myös jääkiekkoilijoita, jotka kaikki pelasivat urallaan NHL:ssä.


title: Rich Sutter

text: Pittsburgh Penguins varasi Sutterin ensimmäisellä kierroksella varausvuorolla 10. Samassa varaustilaisuudessa Richin kaksoisveli Ron Sutter varattiin neljännellä varausvuorolla Philadelphia Flyersiin.


title: Rich Sutter

text: Ennen NHL-uraansa Rich pelasi yhdessä Ronin kanssa WHL:n Lethbridge Broncosissa, jossa he voittivat Memorial Cupin vuonna 1983.


title: Rich Sutter

text: Rich Sutter pelasi vain yhdeksän NHL-ottelua Pittsburghissa kausina 1982–1984 ennen siirtymistään Philadelphiaan, jossa veljensä Ron jo pelasi.


title: Rich Sutter

text: Sutter pelasi kolme kautta Philadelphiassa ennen siirtoa Vancouver Canucksiin kaudeksi 1986–1987. Neljän Vancouver-kauden jälkeen Sutter kaupattiin St. Louis Bluesiin, jossa hänen isoveljensä Brian Sutter valmensi. Neljän St. Louis-kauden jälkeen Sutter edusti NHL:ssä vielä Chicago Blackhawksia, Tampa Bay Lightningia ja Toronto Maple Leafsia ennen kuin lopetti uransa vuonna 1995. Chicagossa Rich oli jälleen veljensä valmennettavana, tällä kertaa Darrylin.


title: Rich Sutter

text: Rich Sutter toimii nykyään kykyjenetsijänä Calgary Flamesille yhdessä veljensä Ronin kanssa.


title: Taistelu Apassisolassa

text: Taistelu Apassisolassa on yhdysvaltalainen elokuva vuodelta 1952. Se kertoo vuoden 1862 taistelusta Apassisolassa, Arizonassa.


title: Taistelu Apassisolassa

text: Jeff Chandler esitti jälleen Cochise-nimistä apassipäällikköä, samoin kuin aiemmin elokuvassa Katkaistu nuoli, John Lund esitti ratsuväen majuri Coltonia. Elokuvaa pidettiin varsin tavanomaisena kuvauksena punanahkojen ja ratsuväen kohtaamisesta.


title: Siporex

text: Siporex on suomalaisen Lennart Forsénin 1930-luvulla kehittämä, höyrykarkaisumenetelmällä valmistettu kevytbetoni. Siporexia käytetään niin rakennusten ulko- ja väliseinissä kuin ylä-, väli- ja alapohjissa. Siporex-harkoista ja elementeistä valmistetaan muun muassa paloseiniä ja -muureja. Tuotannon ylijäämäharkoista ja -elementeistä valmistetaan kevytbetonimursketta ja kevytbetonijauhetta.


title: Siporex

text: Siporexin hyvinä puolina pidetään sen yksikerroksisuutta, joka parantaa seinän eristävyyttä. Erillistä lämmöneristettä ei välttämättä tarvita. Muita hyötyjä ovat kosteus- ja muiden rakennusfysikaalisten riskien vähäisyys.


title: Siporex

text: Siporexia käytetään paloseinissä ja -muureissa ja se on erinomainen rakennusmateriaali hyvän palonkestonsa ansiosta. Betonista poiketen siporexin huokoisuus suojelee materiaalia höyrystyvän veden aiheuttamilta vauriolta. Siporex-rakenteet kuuluvat paloturvallisuusluokituksessa kaikkein turvallisimmaksi katsottuihin paloluokkiin.


title: Siporex

text: 375 mm paksun ulkoseinän ilmaääneneristävyys Rw on noin 47 dB. Sivutiesiirtymä ulkoseinää pitkin estetään katkaisemalla seinärakenne tai sitomalla seinä raskaisiin runkorakenteisiin.


title: Siporex

text: Siporex kuuluu M1-luokiteltuihin rakennusmateriaaleihin, mikä määrittelee rakennusmateriaalien vaatimuksia tavanomaisissa työ- ja asuintiloissa hyvän sisäilman laadun kannalta. M1-merkki kertoo vähäpäästöisyydestä.


title: Siporex

text: Siporexia käytetään märkätiloissa väliseinäratkaisuna. VTT on myöntänyt Siporex väliseinäratkaisulle märkätilasertifikaatin


title: Siporex

text: Siporexin perusraaka-aineita ovat sementti, hienoksi jauhettu hiekka, vesi ja masuunikuona. Raaka-aineet annostellaan viiden kuutiometrin kokoiseen sekoittimeen, josta juokseva seos valetaan vakiokokoisiin teräsmuotteihin.


title: Siporex

text: Muotteihin lisättävä alumiinijauhe saa aikaan kemiallisen prosessin, jossa massaan syntyy vetykaasua, joka nostattaa seoksen ja huokoistaa sen. Muotin sisältö kovetetaan 60-asteisessa lämpötunnelissa, jonka jälkeen materiaali paloitellaan leikkauskoneessa harkoiksi, palkeiksi, laatoiksi tai elementeiksi. Leikkauksen jälkeen materiaali höyrykarkaistaan korkean lämpötilan ja paineen avulla. Karkaisu antaa Siporexille sen lopullisen lujuuden ja ominaisuudet.


title: Siporex

text: Valmistusmenetelmällä voidaan tuottaa myös raudoitettuja elementtejä. Raudoitteet valmistetaan hitsattavasta teräksestä, pinnoitetaan korroosionestomassalla ja sijoitetaan muottiin ennen valua.


title: Siporex

text: Elementtien ja harkkojen urat, pontit ja viisteet tehdään karkaisemattomaan massaan leikkauskoneessa. Ne voidaan myös jyrsiä tai höylätä tuotteiden jälkikäsittelyn yhteydessä.


title: Siporex

text: Suomessa Siporexia valmisti vuoteen 2013 asti H+H Finland, jolla oli alun perin Lohjan Kalkkitehtaan 1972 perustama tehdas Ikaalisissa. Tehtaan lopettamista edeltävänä vuonna Siporexista valmistettujen Jämerä-kivitalojen valmistus ja myynti siirtyi virolaiselle Aerocille, jolla on kevytbetonitehdas Virossa.


title: Siporex

text: Lohja-yhtiön Siporex-liiketoiminta juonsi juurensa vuonna 1935 perustettuun ja vuonna 1947 Lohjan Kalkkitehtaan ostamaan Sasekaan, jolla oli juuri ennen sotia rakennettu tehdas Helsingin Vuosaaressa. Tehdas valmisti Kahi-kalkkihiekkatiiliä ja Siporex-kevytbetonia. Vuonna 1972 Lohja perusti Siporex-tehtaan myös Ikaalisiin, ja tuotanto siirrettiin sinne kokonaan niin, että Vuosaaren toiminta loppui 1978. 1990-luvun alussa, kun Oy Lohja Ab ja Wärtsilä yhdistyivät Metraksi, Ikaalisten tehtaan ostivat Lohjan palveluksessa olleet Eero Kalliokoski ja Juha Vine, jotka myivät tehtaan 1999 tanskalaiselle H+H:lle.


title: Siporex

text: Vuonna 1936 valmistunut Malmin lentokentän terminaali on ensimmäinen rakennus Suomessa, jossa on käytetty Siporexia betoniseinien lämmöneristeenä. Rakennetta käytettiin sylinterinmuotoisessa keskiosassa. Helsingin Merihaan kulttuurisauna on rakennettu Siporexista.


title: Siporex

text: Siporexista tehdyt talopaketit on vuodesta 1974 tunnettu nimellä Jämerä-kivitalot. Sitä aiemmin kevytbetonitaloja myytiin nimellä LK-pientalot (Lohjan Kalkki). Jämerän on omistanut vuosien varrella Oy Lohja Ab, Suomen Siporex Oy, tanskalainen H+H-konserni ja viimeisimpänä vuodesta 2012 virolainen Bauroc International AS -konserni.


title: Katkaistu nuoli

text: Katkaistu nuoli on yhdysvaltalainen elokuva vuodelta 1950. Se ei ollut ensimmäinen lännenelokuva, joka asettui intiaanien puolelle, mutta sillä oli suuri vaikutus yleiseen mielipiteeseen.


title: Jalokuoriaiset

text: Jalokuoriaiset ("Buprestidae") on kovakuoriaisten heimo. Se on Suomessa pahimmin taantunut kovakuoriaisheimo, varsinkin kulometsien lajiston osalta. Suomessa heimoon kuuluu 31 lajia, mutta eniten lajeja esiintyy trooppisilla seuduilla. Lisäksi heimossa on runsaasti kuumien ja kuivien alueiden puuvartisen kasvillisuuden asukkeja. Maailmasta jalokuoriaisia tunnetaan noin 14 600 ja Pohjoismaista sekä Baltiasta yhteensä 57 lajia. Heimon nimi johtuu monien lajien värikkäänä kiiltelevästä pinnasta.).


title: Jalokuoriaiset

text: Jalokuoriaisten koko ja muoto vaihtelevat suuresti. Eräät "Habroloma"-suvun lajit ovat muutaman millimetrin pituisia kun esimerkiksi "Chrysochroa gigantea" ja "Euchroma gigantea" ovat aikuisina miltei 10 senttimetrin pituisia. Muodoltaan lajit ovat useimmiten pitkulaisen soikeita, jotkin leveämpiä ja osa hyvinkin kapeita. Raajojen etulonkat ovat pyöreät ja takaraajojen reisisuojat laajentuneet. Tärkeitä tuntomerkkejä ovat takarinnassa erottuva poikittaisuurre ja takaruumiin kahden ensimmäisen näkyvän jaokkeen (3. ja 4. jaoke) yhteenkasvaminen. Etu- ja keskiruumis ovat kiinni toisissaan. Tuntosarvet ovat yleensä sahamaiset ja niissä on 11 jaoketta. Kuoriaiset ovat usein kirkasvärisiä ja kirjavia, ja niiden pinta on kitiinirakenteesta johtuen kirkkaan metallinkiiltoinen. Tämä metallinen hohde voi olla hyvinkin näyttävä. Toukilla on hyvin kehittynyt ylähuuli.


title: Jalokuoriaiset

text: Suomessa aikuisia jalokuoriaisia tavataan toukokuulta lokakuuhun, mutta lajisto on runsaimmillaan heinä-elokuussa. Kuoriaiset ovat liikkeellä etenkin helteisellä säällä. Jalokuoriaiset ovat nopealiikkeisiä ja osa lajeista pakenee lähestyvää tarkkailijaa usein jo monen metrin päästä, mikä vaikeuttaa niiden kiinnisaamista. Toisaalta muutamat kukissa viihtyvät lajit voivat olla hyvinkin rauhallisia. Kuoriaiset ovat hyviä lentäjiä ja ne parveilevat tyypillisesti suorassa auringonpaisteessa. Esimerkiksi monet "Agrilus"-suvun lajit lopettavat lennon heti, jos aurinko peittyy pilven taakse.


title: Jalokuoriaiset

text: Toukat elävät tavallisesti puissa ja pensaissa, lajista riippuen joko elävien tai juuri kuolleiden puuvartisten kasvien kuoren alla tai lahoavassa puuaineksessa. Muutamat lajit viettävät toukkavaiheensa lehtien sisällä ja eräät ovat erikoistuneet syömään kasvien juuria. Toukkavaiheita on 5–7 ja toukan kehitys kestää lyhimmillään vain kuukauden kun osalla lajeista sen kesto on useita vuosia. Kehitysaika voi vaihdella jonkin verran jopa saman lajin sisällä. Porrasteisesti aikuistuvat etenkin metsäpaloja vaativat lajit. Nopeimmin kehittyvät kuitenkin elävissä kasveissa elävien lajien toukat kun kuolleessa puussa elävillä lajeilla kehitys on yleensä monivuotinen. Tummajalokuoriaisen ("Bupestris haemorrhoidalis") toukkavaihe voi kestää yli viisi vuotta, joskus ehkä yli kymmenenkin. "Bupestris aurulenta" -lajin toukan tiedetään kehittyneen jopa 51 vuotta, mikä tekee siitä maailman pitkäikäisimmän hyönteisen. Jalokuoriaisten isäntäspesifsyys vaihtelee, mutta monet lajit kykenevät elämään vain tietyllä puulajilla sekä muutamalla sen sukulaisella.


title: Jalokuoriaiset

text: Aikuiset kuoriaiset käyttävät ravinnokseen yleensä lehtiä tai neulasia, mutta eräät lajit kukkien siitepölyä.


title: Jalokuoriaiset

text: Muutamilla jalokuoriaisilla on merkitystä metsätalouden tuholaisina. Erityisen merkittävä on aasialainen saarninjalosoukko ("Agrilus planipennis"), joka on levinnyt vieraslajina Pohjois-Amerikkaan ja on lajin leviämisen estämiseksi luokiteltu Euroopassa karanteenituholaiseksi. Samanlaisia Euroopan karanteenilajeja ovat myös pohjoisamerikkalaiset "Agrilus anxius" ja "Agrilus coxalis". Suomesta ei nykyisin tunneta jalokuoriaisten aiheuttamia metsätuhoja. Vähäistä rakennustuhoa voi aiheuttaa tummajalokuoriainen, joka elää vanhojen rakennusten hirsissä.


title: Jalokuoriaiset

text: Suomesta on tavattu 30 jalokuoriaislajia, joista uhanalaisia ovat yksi äärimmäisen uhanalainen (CR), kolme erittäin uhanalaiseksi (EN) ja viisi vaarantuneeksi (VU) luokiteltua lajia. Lisäksi kaksi lajia on luokiteltu silmälläpidettäviksi (NT) ja yksi on hävinnyt (RE). Yhden lajin uhanalaisuus on jätetty puutteellisten tietojen vuoksi arvioimatta (NE).


title: Uffington White Horse

text: Uffington White Horse () on Englannin Oxfordshiressä sijaitseva suuri hevosta esittävä, esihistorialliselta ajalta peräisin oleva kuvio, joka on tehty täyttämällä kukkulanrinteeseen kaivettuja uria valkealla liitukivisoralla. 110 metriä pitkä kuvio sijaitsee White Horse Hillin ylärinteessä Uffingtonin pitäjän alueella. Ennen vuoden 1974 hallinnollisia uudistuksia alue kuului Berkshiren kreivikuntaan. Kukkulalta aukeaa laaja näköala pohjoiseen yli hevoskuvion mukaan nimetyn Vale of White Horsen. Uffington White Horsen ja sen lähiympäristön omistaa ja sitä ylläpitää National Trust -järjestö.


title: Uffington White Horse

text: Korkeimmillaan 261 metriä merenpinnan yläpuolelle kohoavan White Horse Hillin huipulla vähän matkan päässä hevosesta sijaitsee rautakautinen Uffington Castlen mäkilinna, josta on säilynyt kaksi linnan aluetta kiertävää sisäkkäistä maavallia ja niiden välinen vallihauta. Kukkulan juurella liitukuvion alapuolella on matalampi tasalakinen kukkula nimeltä Dragon Hill. Tarinan mukaan Pyhä Yrjö surmasi lohikäärmeen sen laella, eikä ruoho koskaan enää kasvanut kohtaan, johon lohikäärmeen veri valui. Vain pari kilometriä White Horse Hilliltä länteen sijaitsee neoliittinen hautakumpu Wayland’s Smithy.


title: S/S Luna

text: S/S Luna oli vuonna 1905 Fredrikstadissa Norjassa rakennettu höyrylaiva. Sen omisti Stockholms Ångfartygs Rederi AB, ja kolme vuotta myöhemmin se myytiin Stockholms Rederi Svealle.


title: S/S Luna

text: Alus tuhoutui Rauman ja Mäntyluodon edustan merialueella 6. joulukuuta 1914 saksalaisen "Deutschland"-aluksen edellisenä yönä laskemaan miinasulkuun. Saksalaislaiva oli laskenut Mäntyluodon sataman ulkopuolelle 80 miinaa ja sen jälkeen lähtenyt alueelta pois.


title: S/S Luna

text: "Luna" lähti Mäntyluodon satamasta 6. joulukuuta kohti Ruotsia Sundsvallin ja Tukholman kaupunkeja, rahtinaan 600 tonnia venäläisiä munia ja kappaletavaraa. Aluksen ajaessa avomerelle sitä vastaan tuli Tukholmasta saapuva S/S "Everilda". "Lunalla" kuultiin iso pamaus, ja laivalla käsitettiin nopeasti, että "Everilda" oli ajanut miinaan. "Luna" lähti täydellä höyryllä auttamaan "Everildan" meressä olevaa miehistöä, ja kun alus ehti paikalle, oli "Everilda" jo vajonnut pinnan alle.


title: S/S Luna

text:
"Lunan" pelastusveneet laskettiin mereen, ja ne alkoivat poimia "Everildan" miehistöä aalloista. Vain kuusi henkilöä saatiin pelastettua, sillä suurin osa "Everildan" miehistöstä menehtyi kylmässä meressä nopeasti. Viisi pelastusveneisiin nostetuista vietiin laivan salonkiin lämpiämään. Kuudes pelastetuista näytti kuolleelta, ja hänet jätettiin pelastusveneeseen. Yhtäkkiä kuului kaksi valtaisaa räjähdystä: "Luna" oli osunut miinaan, ja se alkoi upota välittömästi. Pelastusveneet olivat edelleen valmiina, ja "Lunan" miehistö pääsi nopeasti niihin. Alus upposi niin nopeasti, ettei "Lunan" miehistöllä ollut aikaa pelastaa salongissa olevia "Everildan" miehistön jäseniä. Alus upposi alle kahdessa minuutissa "Everildan" viereen. Aikaisemmin "Everildalta" pelastusveneeseen poimittu, kuolleeksi luultu kuudes pelastettu olikin hengissä ja täten ainoa "Everildalta" selvinnyt. Paikalle saapui höyryhinaaja, joka hinasi pelastusveneissä olleet Mäntyluotoon.
Seuraavan päivänä vielä kolmaskin ruotsalaislaiva S/S "Norra Sverige" ajoi samoihin miinoihin ja tuhoutui miehistöineen.


title: S/S Luna

text: Rauman merimuseon pihalla on nähtävillä "Lunan" varapotkuri.


title: Hämärän pelottavat varjot

text: Hämärän pelottavat varjot on elokuva vuodelta 1983. Se pohjautuu vuosina 1959–1964 tuotettuun televisiosarjaan "Hämärän rajamailla". Se koostuu neljästä episodista, joista jokaisella on oma ohjaajansa.


title: Hämärän pelottavat varjot

text: Näyttelijä Vic Morrow ja vietnamilaiset lapsinäyttelijät Myca Dinh Le ja Renee Shin-Yi Chen kuolivat helikopterionnettomuudessa kuvausten aikana. Episodin ohjaaja John Landis sai syytteen kuolemantuottamuksesta, josta oikeus hänet myöhemmin vapautti.


title: Hämärän pelottavat varjot

text: Elokuva koostuu neljästä osiosta, jotka kaikki ovat uusintaversioita, tai vähintään perustuvat johonkin alkuperäisen sarjan jaksoon. Elokuva alkaa kuitenkin lyhyellä kohtauksella jossa kaksi ystävystä ajavat autoa ja yrittävät saada ajan kulumaan keskustelemalla eri haiheista. Puheenaihe siirtyy Hämärän rajamailla sarjaan, jonka faneja molemmat ovat. He keskustelevat siitä miten hyviä jaksoja sarjassa oli, kunnes toinen heistä (Dan Aykroyd) kysyy ystävältään (Albert Brooks) että tahtooko hän nähdä jotakin pelottavaa. Kuskin suostuttua toinen heistä muuttuu yhtäkkiä hirviöksi ja tappaa kuskin.


title: Hämärän pelottavat varjot

text: Elokuvan ensimmäinen osio perustuu etäisesti alkuperäisen sarjan jaksoon "Quality Of Mercy". Osio seuraa rasistista ja tympiintynyttä miestä (Vic Morrow), joka tahtomattaan päätyy aikamatkalle jonka aikana hän henkilökohtaisesti joutuu kokemaan tuskaa, jota hänen vihaamansa juutalaiset, tummaihoiset sekä vietnamilaiset ovat kokeneet viimeisinä vuosikymmeninä. Hän päätyy eri aikahyppyjen kautta Natsi-Saksaan, Ku Klux Klaanin tapaamiseen, sekä Vietnamin sotaan.


title: Hämärän pelottavat varjot

text: Osion on ohjannut John Landis.


title: Hämärän pelottavat varjot

text: Elokuvan toinen osio on suora uusintaversio alkuperäisen sarjan samannimisestä jaksosta. Osio seuraa vanhainkodissa asustavia eläkeläisiä, jotka kaikki ovat pitkästyneitä vain istuskelemaan ja odottamaan että heidän päivänsä ovat luetut. Eräänä päivänä vanhainkotiin saapuu uusi asukas, Herra Bloom Scatman Crothers, joka antaa heille idean pelata kaikkien lapsuuden suosikkipeliä "Kick The Can". Vanhukset kokoontuvat yön varhaistunneilla vanhainkodin pihalle pelaamaan, mutta alkavatkin pian huomata itsestään nuorenemisen merkkejä.


title: Hämärän pelottavat varjot

text: Osion on ohjannut Steven Spielberg.


title: Hämärän pelottavat varjot

text: Elokuvan kolmas osio on uusintaversio alkuperäisen sarjan samannimisestä jaksosta. Osio seuraa uuteen työpaikkaansa matkalla olevaa Heleniä (Kathleen Quinlan), joka tapaa nuoren Anthony (Jeremy licht) nimisen pojan. Anthony kutsuu Helenin luokseen päivälliselle, ja kotona esittelee tämän perheelleen. Kaikki Anthonyn perheessä käyttäytyvät hyvin kummallisesti, ja tuntuvat jopa pelkäävän kun poika on lähellä. Hyvin epätavallisen päivällisen syötyään Helenille alkaa valjeta ettei Anthony olekaan mikään tavallinen poika, vaan pikemminkin hirviö jolla on voima muokata todellisuutta tahtonsa mukaan.


title: Hämärän pelottavat varjot

text: Tämän osion on ohjannut Joe Dante.


title: Hämärän pelottavat varjot

text: Elokuvan neljäs ja viimeinen osio on suora uusintaversio alkuperäisen sarjan samannimisestä jaksosta. Osio seuraa hermostunutta miestä lentokoneessa, nimeltään John, joka kärsii massiivisesta lentopelosta. Lentoemännät ja koneen kapteeni yrittävät rauhoitella häntä, ja onnistuvatkin hetkellisesti, kunnes mies näkee hirviön kiipeämässä lentokoneen siipeä pitkin. Vain hän näkee sen, koska aina kun joku muu tulee katsomaan, olento menee piiloon. Aluksi John uskoo sen olevan vain omaa hallusinaatiotaan, mutta pian joutuu harkitsemaan mitä uskoo uudestaan, kun hirviö alkaa repimään lentokoneen siiven moottoria auki.


title: Hämärän pelottavat varjot

text: Osion on ohjannut George Miller.


title: Hämärän pelottavat varjot

text: Elokuva sai julkaisunsa yhteydessä ristiriitaista palautetta. Sillä on Rotten Tomatoes sivustolla 61% positiivinen arvosana, joka vastaa sivuston arvosanaa "Tuore".


title: Hämärän pelottavat varjot

text: Alkuperäisen sarjan fanien keskuudessa elokuvan on myöskin saanut ristiriitaista palautetta.


title: Nelson S. Bond

text: Nelson Slade Bond (23. marraskuuta 1908 Scranton, Pennsylvania – 4. marraskuuta 2006 Roanoke, Virginia) oli yhdysvaltalainen tieteiskirjailija ja käsikirjoittaja. Bondin tuotanto koostui pääasiassa novelleista, joita julkaistiin lehdissä ja viihdelukemistoissa, mutta hän kirjoitti myös romaaneja ja lisäksi hänen novellejaan on julkaistu kokoelmina. Radiokäsikirjoituksia Bond kirjoitti noin 200 kappaletta.


title: Myrskyä Washingtonissa

text: Myrskyä Washingtonissa on yhdysvaltalainen elokuva vuodelta 1962. Se perustuu Allan Druryn Pulitzer-palkinnon voittaneeseen kirjaan, ja kertoo fiktionaalista tarinaa, joka sijoittuu Washingtonin politiikan taustakuvioihin. Presidentti nimittää Robert Leffingwellin (Henry Fonda) valtiosihteeriksi, mikä aiheuttaa tunnemyrskyn paikkaa kytänneissä senaattoreissa, jotka koettavat osoittaa, että Leffingwell on vaarallinen kommunisti.


title: Olavi Laakso

text: Olavi Laakso (s. 23. marraskuuta 1912) on entinen suomalainen jalkapalloilija.


title: Olavi Laakso

text: Välihyökkääjänä pelannut Laakso edusti koko uransa Vaasan Palloseuraa vuosina 1931–1946. Hän voitti seurassa Suomen mestaruuden 1945. Kaikkiaan Laakso pelasi 11 kauden aikana 107 pääsarjatason ottelua, joissa hän teki seitsemän maalia.


title: Olavi Laakso

text: Laakso pelasi maajoukkueessa vuosina 1935–1938 kaksi A-maaottelua ja kolme B-maaottelua.


title: Jean Pronovost

text: Jean Joseph Denis Pronovost (s. 18. joulukuuta 1945 Shawinigan Falls, Quebec, Kanada) on uransa lopettanut kanadalainen jääkiekkoilija, pelipaikaltaan oikea laitahyökkääjä. Pronovost edusti NHL-urallaan Pittsburgh Penguinsia, Atlanta Flamesia ja Washington Capitalsia. Hän pelasi NHL:ssä kausina 1968–1982 998 ottelua, joissa teki tehopisteet 391+383=774. Pudotuspeleissä Pronovost teki 35:ssä ottelussa tehopisteet 11+9=20.


title: Jean Pronovost

text: Pronovost teki neljällä NHL-kaudella vähintään 40 maalia ja hän on Pittsburgh Penguinsin seurahistorian ensimmäinen pelaaja, joka teki runkosarjassa sata tehopistettä (kaudella 1975–1976). Pronovost pelasi NHL:n tähdistöottelussa neljästi vuosina 1975–1978. Kaudella 1979-80 Pronovost toimi Atlanta Flamesin kapteenina.


title: Jean Pronovost

text: Jeanin veli Marcel on myös entinen jääkiekkoilija, joka voitti Stanley Cupin viisi kertaa.


title: Howard Koch

text: Howard Koch (12. joulukuuta 1902 New York, New York – 17. elokuuta 1995 Kingston, New York) oli yhdysvaltalainen käsikirjoittaja. Hän oli yhtenä käsikirjoittajana vuonna 1943 ensi-iltansa saaneessa elokuvassa Casablanca, joka sai Parhaan sovitetun käsikirjoituksen Oscar-palkinnon. Koch käsikirjoitti myös Orson Wellesin "Maailmojen sota" radiokuunnelman.


title: Howard Koch

text: Muita Kochin käsikirjoittamia elokuvia ovat muun muassa "Kersantti York", "Kirje tuntemattomalta naiselta" ja "Sotahullu". Koch joutui 1950-luvulla Hollywoodin mustalle listalle. Hän muutti Eurooppaan ja otti salanimekseen Peter Howard, jota hän käytti 1960-luvun alkupuolelle saakka.


title: Howard Koch

text: Kochin "Casablancasta" saama Oscar-patsas myytiin Christie'sin järjestämässä huutokaupassa 1994, jossa siitä maksettiin 184 000 Yhdysvaltain dollaria. "Maailmojen sodan" alkuperäiskäsikirjoituksesta oli vuonna 1988 maksettu huutokaupassa 143 000 dollaria.


title: Tuija Knihtilä

text: Tuija Knihtilä on suomalainen mezzosopraano.


title: Tuija Knihtilä

text: Tuija Knihtilä suoritti Sibelius-Akatemiassa musiikin maisterin tutkinnon 1996. Hänen opettajiaan ovat olleet Raili Kostia, Päivi Heikinheimo ja Irina Gavrilovici. Hän aloitti laulajanuran Kansallisoopperan kuorossa ja oli vuosina 2004–2010 Suomen Kansallisoopperan solistikunnan vakituinen jäsen. Syksyllä 2010 hän ryhtyi freelanceriksi ja kansainväliselle uralle.. Hän on vieraillut Zürichin oopperassa, Savonlinnan Oopperajuhlilla, Suomalaisessa Kamarioopperassa ja Tampereen oopperassa.


title: Tuija Knihtilä

text: Knihtilän esittämiä rooleja ovat muun muassa Cherubino (oopperasta Figaron häät), Dorabella (Così fan tutte), La Cenerentola ja Rosina (Sevillan parturi) ja Carmen. Hän on laulanut Einojuhani Rautavaaran Rasputin-oopperan kantaesityksessä.Kesällä 2012 Knihtilä lauloi Kimmo Hakolan La Fenice –oopperan kantaesityksessä Savonlinnassa.


title: Tuija Knihtilä

text: Knihtilä on voittanut Lappeenrannan laulukilpailussa erikoispalkinnon vuonna 1999. Hän on esiintynyt myös liedlaulajana ja oratoriosolistina.


title: Gustavo Gutiérrez

text: Gustavo Gutiérrez Merino (s. 8. kesäkuuta 1928 Lima) on perulainen dominikaani, jota pidetään vapautuksen teologian isänä. Hän sai pappisvihkimyksen vuonna 1959. Hän opiskeli teologian lisäksi filosofiaa, psykologiaa ja lääketiedettä. Lääketieteessä hän oli saanut oppiarvon jo vuonna 1950. Teologian opinnoissaan hän eteni tohtoriksi asti.


title: Gustavo Gutiérrez

text: Rooma suhtautui vapautuksen teologiaan kielteisesti sen marxilaisen sävyn takia.


title: Gustavo Gutiérrez

text: Gutiérrez on kirjoittanut muun muassa vapautuksen teologian perusteoksen "Teología de la liberación" (1971). Vuonna 1993 hänet nimitettiin Kunnialegioonaan ja vuonna 2002 Yhdysvaltain taide- ja tiedeakatemiaan.


title: Nicholas Meyer

text: Nicholas Meyer (s. 24. joulukuuta 1945 New York, New York) on yhdysvaltalainen elokuvaohjaaja ja -tuottaja, käsikirjoittaja ja kirjailija.


title: Nicholas Meyer

text: Meyer oli ehdolla parhaan sovitetun käsikirjoituksen Oscar-palkinnon saajaksi elokuvasta "Arvoitusten juna", joka pohjautui hänen omaan romaaniinsa "Sherlock Holmes Wienissä". Kirja kertoo Reichenbachin vesiputouksilla tapahtuneen Holmesin oletetun kuoleman jälkeisestä ajasta. Meyerin kirjassa Holmes on kokaiinivieroituksessa Wienissä Sigmund Freudin klinikalla.


title: Nicholas Meyer

text: Meyrin muihin elokuviin kuuluvat muun muassa hänen ohjaamansa "" ja "", jota hän oli mukana käsikirjoittamassa.


title: Bob Graham

text: Daniel Robert "Bob" Graham (s. 9. marraskuuta 1936) on yhdysvaltalainen demokraattisen puolueen poliitikko. Hän toimi Floridan 38. kuvernöörinä vuosina 1979–1987 ja istui Yhdysvaltain senaatissa 1987–2005. Hän pyrki puolueensa presidenttiehdokkaaksi vuoden 2004 presidentinvaaleissa.


title: Bob Graham

text: Graham syntyi Floridassa. Hänen isänsä oli poliitikko Ernest R. Graham.


title: Bob Graham

text: Graham opiskeli Miami High Schoolin jälkeen politiikan tutkimusta Floridan yliopistossa ja oikeustiedettä Harvardissa. Hän aloitti poliittisen uransa vuonna 1966 tultuaan valituksi Floridan edustajainhuoneeseen. Hänet valittiin sinne jälleen vuonna 1968. Vuonna 1970 ja uudelleen vuonna 1974 hänet valittiin Floridan senaattiin.


title: Bob Graham

text: Lokakuussa 2003 Graham ilmoitti, että luopui pyrkimyksestään nousta Yhdysvaltain presidentiksi ja marraskuussa, että ei edes pyrkisi uudelle kaudelle senaattiin. Hän on Floridan yliopiston kunniatohtori. Hänen kirkkokuntansa on United Church of Christ.


title: Bob Graham

text: Bob Grahamilla on vaimo Adele Khoury Graham ja neljä tytärtä.


title: Foxit Reader

text: Foxit Reader on Foxit Corporationin kehittämä PDF-tiedostojen lukuohjelma. Ensimmäinen versio julkaistiin vuonna 2004.


title: Foxit Reader

text: Foxit Reader on ilmainen, mutta siihen on saatavilla maksullisia lisäosia. Ohjelma on kevyt ja se toimii Windows 2000:ssa ja sitä uudemmissa Windows-käyttöjärjestelmissä, sekä monilla Linux-alustoilla. Ominaisuuksien vuoksi sitä verrataan usein Adobe Readeriin.


title: Liettuan suuriruhtinaskunta

text: Liettuan suuriruhtinaskunta eli ajan virallisen lakikokoelman mukaan täsmällisemmin "Liettuan, Rusin ja Samogitian suuriruhtinaskunta" (vanhavalkoven. "Великое князство Литовского, Руского, Жомойтского и иных") oli monikulttuurinen itäeurooppalainen valtio, joka eri muodoissaan oli olemassa 1200-luvun puolivälistä vuoteen 1795.


title: Liettuan suuriruhtinaskunta

text: Liettuan suuriruhtinaskunnan perustajia olivat pakanauskoiset liettualaiset. Valtio laajeni vähitellen käsittämään suuria osia entisestä Kiovan Venäjästä ja muista slaavilaisalueista, niin että se kattoi nykyisen Liettuan, Valko-Venäjän ja Ukrainan sekä osia Puolasta, Latviasta, Venäjästä ja Moldovasta. Laajimmillaan 1400-luvun lopulla se oli Euroopan suurin valtio, joka ulottui Itämereltä Mustallemerelle. Se oli monikansallinen ja moniuskoinen maa, jota luonnehti kielten, uskontojen ja kulttuuritaustojen kirjo.


title: Liettuan suuriruhtinaskunta

text:
Liettualaismaiden yhdistyminen alkoi 1100-luvun lopulla, ne taistelivat (katolisia) kristittyjä, Baltiassa valtaansa laajentavia Saksalaista ritarikuntaa ja liiviläistä Kalparitaristoa vastaan. Mindaugas kruunattiin Liettuan ensimmäiseksi ja ainoaksi jääneeksi kuninkaaksi vuonna 1253. Monikansallinen ja moniuskontoinen valtio Liettuasta kehittyi
Gediminasin valtakauden (1316–1341) lopulla, ja se laajeni hänen poikansa Algirdasin kaudella.


title: Liettuan suuriruhtinaskunta

text: Algirdasia seurannut Jogaila (Vladislav II Jagello) solmi elokuussa 1385 Krevan sopimuksen. Tähän liittyi kaste katolisuuteen ja naimakauppa Puolan lapsikuningatar Jadwigan kanssa. Lisäksi tuli kaksi perustavaa muutosta maan historiaan. Ensiksi aateliston ja kansakunnan tuli kääntyä katolisuuteen Toiseksi Liettuan suuriruhtinaskunnan ja Puolan kuningaskunnan välille luotaisiin hallitsijaunioni.


title: Liettuan suuriruhtinaskunta

text:
Jogaila siirryi Puolaan ja toimi Jagello-suvun ensimmäisenä kuninkaana. Liettuan suuriruhtinaana häntä seurasi Vytautas Suuri, jonka valtakauteen (1401–1430) liittyivät valtion suurimmat laajenemisvaiheet ja tärkeä voitto Saksalaisisesta ritarikunnasta Tannenbergin taistelussa vuonna 1410, sekä toisaalta Liettuan aateliston aseman vahvistuminen. Vytautasin kauden jälkeen suhteet Puolaan heikkenivät. Liettuan aateliset, erityisesti Radvilat, yrittivät murtaa personaaliunionin. Moskovan suuriruhtinaskuntaa vastaan käytyjen epäonnisten sotien jälkeen liitto puolalaisten kanssa oli kuitenkin säilytettävä.
Lublinin sopimuksella 1569 luotiin uusi Puola-Liettuana tunnettu valtioliitto. Tässä valtiossa Liettuan suuriruhtinaskunta säilytti Puolan kuningaskunnan rinnalla poliittisen erillisaseman, jossa sillä oli oma hallitus, lait, armeija ja talous. Puola-Liettua menetti kuitenkin vähitellen alueitaan laajenevalle Venäjälle. Tuhoisten sotien jälkeen kaikki Puola-Liettuan alueet lopulta jaettiin Venäjän keisarikunnan, Itävallan ja Preussin kesken Puolan kolmannessa jaossa 1795. Käytännöllisesti katsoen kaikki Liettualle kuuluneet alueet joutuivat Venäjän valtaan. (aivan pieninä poikkeuksina, joitain osia Volyniaa päätyi Itävallalle ja joitain pohjoisia rajarippeitä Preussille)


title: Carl Gustaf Söderstrand

text: Carl Gustaf Söderstrand (9. syyskuuta 1800 – 22. huhtikuuta 1862 Turku) oli maalarimestari, taidemaalari ja Turun maalariammattikunnan oltermanni. Söderstrand opiskeli Tukholman taideakatemiassa jonkin aikaa.


title: Carl Gustaf Söderstrand

text: Söderstrand perusti Turkuun vuonna 1830 maalariammattikunnan piirustuskoulun, joka myöhemmin tunnetaan Turun piirustuskouluna. Söderstrand on maalannut Keuruun vanhan kirkon maalauksen "Viimeinen tuomio" ja koristemaalaukset Jämsän neljänteen kirkkoon, joka paloi 1927. Hän maalasi myös Kuoreveden kirkkoon kuoriseinän verhosommitelman.


title: Carl Gustaf Söderstrand

text: Carl Gustaf Söderstrand toimi Turun piirustuskoulun ensimmäiset 15 vuotta koulun ainoana opettajana. Koulu toimi tuolloin hänen omistamassaan talossa. Söderstrand myös tuki koulua taloudellisesti. Hän oli suorittanut mestarinäytteensä vuonna 1829, ja aloittaessaan piirustuskoulun opettajana 1830 hänet oli juuri otettu Turun maalariammattikunnan jäseneksi.


title: Carl Gustaf Söderstrand

text: Söderstrand myös esitti taideyhdistyksen perustamista Turkuun jo 1840-luvulla. Kun Helsingissä 1846 perustettiin Suomen taideyhdistys, Turussa tyydyttiin aluksi siihen, että Turun piirustuskoulu toimi helsinkiläisen taideyhdistyksen alaisena ja Turun oman taideyhdistyksen sijaan oltiin helsinkiläisen Suomen taideyhdistyksen alaosasto, jonka huomattavimpia jäseniä olivat Söderstrand ja R. W. Ekman.


title: Sorja

text: Sorja on suomalainen naisen etunimi. Nimi on saatu suomalaisesta ylätyylisestä sanasta "sorja", joka merkitsee "solakkaa", "sirorakenteista" tai "viehättävän kaunista".. Sorjaa ehdotettiin naisennimeksi jo 1870-luvulla. Alun perin muoto oli "Sorea". Almanakkaan se otettiin vuonna 1950, ja nimipäivä on 30. syyskuuta. Myöhemmin rinnalle tuli Sirja. Sorja on käytössä myös sukunimenä.


title: Sorja

text: Vuosina 1900–2009 etunimi Sorja on annettu Suomessa väestörekisterin mukaan 104 naiselle ja ainakin yhdelle miehelle. Syyskuussa 2016 se oli sukunimenä 46 henkilöllä.


title: Varvara Schantin

text: Varvara Schantin (1870–1941) oli venäläissyntyinen haminalainen, joka ryhtyi yrittäjäksi myymällä Aholaisen leipomotuotteita Reserviupseerikoulun upseerioppilaille sen kurssi numero 22:sta alkaen. Varvara Schantinille on pystytetty teräksinen veistos Haminan Kadettikoulunkadulle lähelle vallisarvea viestikomppanian ja sotilaskodin väliselle osuudelle. Veistoksen teettivät Veikko Haukkavaaralla Reserviupseerikoulun upseerioppilaskurssi 25:n entiset upseerioppilaat. Veistos paljastettiin 1972.


title: Varvara Schantin

text: Teräkseen valetun veistoksen paljastamisen osallistui leipomosukuun kuuluva Lyyli Aholainen. Varvara Schantinista on tehty myös Haminan teatterissa monologiesitys. Laulaja Veikko Lavi levytti vuonna 1978 laulun nimeltä "Pullamummo Varvaara".


title: Varvara Schantin

text: Hänen mukaansa on nimetty myös Haminan Sotilaskodin käytössä oleva RUK:n oppilaskunnan kanssa yhteistyössä hankittu sotilaskotiauto Varvara.


title: Markovilla

text: Markovilla on Suomen suuriruhtinaskunnan kenraalikuvernööri Franz Albert Seynin aloitteesta Viipurin Imatran kaupunginosaan rakennettu ortodoksinen opettaja-, diakoni- ja pappisopetuslaitos. Suomen itsenäistyttyä Markovillassa järjestettiin 1918-1920 Reserviupseerikoulun perustamiseen saakka upseerikokelaskursseja, joiden opetusohjelman pohjalta jatkoi reserviupseerikoulu Haminassa 1920.


title: Markovilla

text:
Viipurin Markovillan Jalkaväen Aliupseerikoulu perustettiin 1.9.1921, kurssit 1.- 5. pidettiin 1.9.1921 - 30.9.1925. Markovillan Jalkaväen Aliupseerikoulun nimi muuttui Jalkaväen Kapitulanttikouluksi 25.5.1925. Jalkaväen Kapitulanttikoulun kurssit 6.- 9. pidettiin 1.11.1925-26.5.1928. Sen jälkeen Kapitulanttikoulun nimi muuttui ja se nimitettiin Markovillan tiloihin perustetun Taistelukoulun Kanta-aliupseeriosastoksi. Markovillan Taistelukoulussa Suomen armeijan upseereita ja kanta-aliupseereita koulutettiin saman katon alla talvisodan syttymiseen asti. Taistelukoulun Kanta-aliupseeriosaston jalkaväkikurssit 11.- 26. ja Kevyen linjan kurssit 1.- 4. pidettiin 10.9.1928-6.10.1939. Viimeinen jalkaväen kurssi n:o 26 jouduttiin keskeyttämään talvisodan takia. Arvostelukirjan mukaan Vuosina 1921-39 Markovillan aliupseerikurssin suoritti 2400 aliupseerioppilasta. Kun Markovillan taistelukoulu perustettiin 1927, siihen syntyi kaksi osastoa, upseeriosasto ja kanta-aliupseeriosastoksi muutettu Kapitulanttikoulu. Ennen sotia taistelukoulu tarjosi opetusta 1207 upseerille ja 2400 aliupseerioppilasta suoritti kurssinsa kanta-aliupseerille.
Viipurin Markovillan Taistelukoulun merkitys Suomen itsenäisyyden säilymisessä tulee esiin koulun historiassa. Talin-Ihantalan torjuntataistelujen maastot olivat Viipurin Markovillan Taistelukoulun harjoitusalueita. Sillä oli erittäin suuri merkitys torjuntataistelujen onnistumisen kannalta. Suomen armeijan kanta-aliupseerit olivat saanet koulutuksensa Markovillassa. Puolet Suomen armeijan pataljoonan komentajista oli saanut koulutusta Markovillan Taistelukoulussa. Talvi- ja jatkosodan kokemuksia arvioitaessa on todettu, että sodankäynnin päävastuu lankesi pataljoonan komentajille. Kantakorttitietojen mukaan jatkosodan aikana monet Markovillan aliupseerit ylenivät upseereiksi ja heitä sijoitettiin mm joukkueenjohtajien, komppanianpäälliköiden, varastopäälliköiden ja varikkopäälliköiden tehtäviin.


title: Markovilla

text: Markovilla on myös Lappeenrannassa sijainneen Kanta-aliupseerikoulun, Maanpuolustusopiston ja nykyisen Maasotakoulun perinnehuoneen nimi.5. Kansalisarkiston sotilaskantakortit


title: HMS Phaeton (1914)

text: HMS Phaeton oli Britannian kuninkaallisen laivaston Arethusa-luokan risteilijä, joka palveli ensimmäisessä maailmansodassa. Alus otettiin palveluskäyttöön helmikuussa 1915.


title: HMS Phaeton (1914)

text: "HMS Phaeton" liitettiin palvelukseen oton jälkeen helmikuussa 1915 Suuren laivaston () 4. Risteilijäviirikköön, josta alus siirrettiin maaliskuussa Dardanelleille. Alus palveli syyskuuhun 1915 Dardanellien edustalla tukemassa liittoutuneiden maihinnousua Gallipolin niemimaalle.


title: HMS Phaeton (1914)

text: Alus liitettiin kotimaahansa paluun jälkeen Suuren laivaston 1. Risteilijäviirikköön. Se ampui 4. toukokuuta 1916 alas yhdessä "HMS Galatean" kanssa Zeppelin L7:n. Viirikkönsä mukana alus osallistui 31. toukokuuta - 1. kesäkuuta 1916 Skagerrakin taisteluun.


title: HMS Phaeton (1914)

text: "HMS Phaetonille" asennettiin elokuussa 1917 miinakiskot 74 miinan kuljettamista varten. Alus suoritti viisi miinanlaskentamatkaa, joilla se laski yhteensä 358 miinaa. Näihin on laskettu mukaan Kattegattiin maaliskuussa 1918 lasketut miinat.


title: HMS Phaeton (1914)

text: "HMS Phaeton" liitettiin maaliskuussa 1918 7. Risteilijäviirikköön ja edelleen syyskuussa 1919 Harwichiin 2. Risteilijäviirikköön. Alus poistettiin palveluksesta helmikuussa 1920 kahdentoista kuukauden modernisointia varten. Palattuaan telakalta alus sijoitettiin Devonportin reserviin.


title: HMS Phaeton (1914)

text: "HMS Phaeton" siirrettiin poistolistalle toukokuussa 1922 ja se myytiin romutettavaksi 16. tammikuuta 1923 Kingille Trooniin.


title: HMS Aurora (1913)

text: HMS Aurora oli Britannian kuninkaallisen laivaston vuonna 1914 palvelukseenotettu Arethusa-luokan risteilijä, joka palveli ensimmäisessä maailmansodassa.


title: HMS Aurora (1913)

text: Alus tilattiin Devonportin telakalta ja sen köli laskettiin 24. lokakuuta 1912. Alus laskettiin vesille 30. syyskuuta 1913 ja se otettiin palvelukseen syyskuussa 1914.


title: HMS Aurora (1913)

text: "HMS Aurora" liitettiin palvelukseen otettaessa Suuren laivaston Harwichiin sijoitetun 1. hävittäjälaivueen johtoalukseksi. Alus osallistui laivueineen Doggermatalikon taisteluun. Alus siirrettiin helmikuussa 1915 10. hävittäjälaivueen johtoalukseksi, missä tehtävässä se oli aina kesäkuuhun. Tänä aikana alukselle asennettiin lentoonlähtöalusta vesilentokoneille.


title: HMS Aurora (1913)

text: Kesäkuussa 1915 alus liitettiin 5. kevyt risteilijälaivueeseen, missä se palveli aina maaliskuuhun 1918 saakka. Alus osallistui elokuussa Saksan keisarikunnan laivaston kaapparin "Meteorin" upottamiseen ja valtasi sekä syyskuussa että lokakuussa saksalaisen troolarin. Alus oli suojaamassa 24. maaliskuuta 1916 vesilentokoneiden emälaivojen tekemää iskua Hoyeriin. Alus varustettiin miinakiskoin toukokuussa 1917 ja se laski kolmella miinanlaskumatkalla kaikkiaan 212 miinaa. Maaliskuussa 1918 tehty matka suuntautui Skagerrakiin.


title: HMS Aurora (1913)

text: Alus siirrettiin maaliskuussa 1918 Suuren laivaston 7. kevyt risteilijälaivueeseen, jonka mukana se oli marraskuussa vastaanottamassa antautuvaa Saksan laivastoa. Alus poistettiin palveluksesta maaliskuussa 1919 Devonportissa Amiraliteetin joutuessa sodan päätyttyä supistamaan menojaan. Aluksen miehistö supistettiin minimiin ja vapautunut henkilöstö siirrettiin muille aluksille. Alus palasi palvelukseen elokuussa 1920, kun sen siirto Kanadan laivastolle varmistui.


title: HMS Aurora (1913)

text: Kanadan laivasto otti aluksen vastaan 1. marraskuuta 1920 nimeten sen samalla "HMCS Auroraksi". Se purjehti Halifaxiin, jonne se saapui 21. joulukuuta yhdessä kahden Kanadan laivastolle siirretyn hävittäjän kanssa. Saapuneet alukset siirrettiin telakalle pikaiseen huoltoon, minkä jälkeen ne aloittivat ensimmäisen koulutuspurjehduksen Karibian meren ja Panaman kautta Esquimaltiin Brittiläiseen Kolumbiaan. "Aurora" palasi 30. heinäkuuta 1921 samaa reittiä Halifaxiin.


title: HMS Aurora (1913)

text: Alus poistettiin elokuussa 1921 palveluksesta budjettileikkausten seurauksena. Alukselta poistettiin 1. heinäkuuta 1922 aseet ja ammukset, mitkä siirrettiin maihin varastoitavaksi ja muille aluksille. Sille ei jätetty minkäänlaista miehitystä ja sen varusteita siirrettiin tarpeen mukaan muille aluksille. "HMCS Aurora" oli ankkuroituna Halifaxissa, kunnes kaupungin viranomaiset vaativat 1927 aluksen siirtämistä. Alus sijoitettiin poistolistalle 1. heinäkuuta ja se myytiin tämän jälkeen romutettavaksi Sorelille Quebeciin.


title: HMS Aurora (1913)

text: Aluksen päällikköinä olivat:


title: HMS Birkenhead

text: HMS Birkenhead oli Britannian kuninkaallisen laivaston Town-luokan risteilijä, joka palveli ensimmäisessä maailmansodassa.


title: HMS Birkenhead

text: Kreikan laivasto tilasi 1914 Britanniasta kaksi risteilijää. Toisen tilaus annettiin Cammell Lairdin telakalle Birkenheadiin, jossa rakennettava alus piti nimetä "Antinauarkos Condouriotikseksi". Aluksen rakentaminen jatkui ensimmäisen maailmansodan puhkeamisesta huolimatta, kunnes Britannian hallitus osti molemmat tilatut alukset 1915 ja liitti ne Kuninkaalliseen laivastoon.


title: HMS Birkenhead

text: "HMS Birkenheadiksi" nimetty alus liitettiin palvelukseen otettaessa Suuren laivaston 3. risteilijäviirikköön. Alus otti osaa 31. toukokuuta - 1. kesäkuuta 1916 Skagerrakin taisteluun.


title: HMS Birkenhead

text: "HMS Birkenhead" siirrettiin 1919 Portsmouthin reserviin. Alusta tarjottiin Kreikan hallitukselle, mutta kielteisen päätöksen jälkeen se laitettiin poistolistalle toukokuussa 1920. Alus myytiin romutettavaksi 26. lokakuuta 1921 Cashmorelle Newportiin.


title: Tuotesidonta

text: Tuotesidonta on kilpailunrajoitus, jossa myyjä myy tavaran tai palvelun ostajalle vain, jos ostaja hankkii toisenkin hyödykkeen samalta myyjältä. Tällöin myyjän kilpailijat eivät voi myydä hyödykkeitään tuotesidontaan turvautuvan yrityksen asiakkaille. Ensimmäistä hyödykettä kutsutaan "sidontatuotteeksi" ja toista "sidotuksi tuotteeksi." Sidonta voi ilmetä esimerkiksi siten, että koneen valmistaja edellyttää ostajan hankkivan myös koneen käytössä tarvittavat raaka-aineet itseltään.


title: Tuotesidonta

text:
Myyjä voi sidonnan avulla säästää jakelukustannuksissa, hyödyntää asemaansa sidotun tuotteen hinnoittelussa ja turvata omaa mainettaan. Koneen valmistaja voi näin estää sopimattomien raaka-aineiden käytön ja siitä johtuvat konerikot, jotka rasittaisivat koneen mainetta. Sidontaa pidetään vahingollisena kilpailunrajoituksena vain, jos jokin seuraavista ehdoista täyttyy
Sidonnan vahingollisuus ilmenee tavallisesti silloin, kun myyjällä on määräävä markkina-asema sidontatuotteen markkinoilla.


title: Kokoomateos

text: Kokoomateos on kirjallinen tai taiteellinen teostyyppi, joka on aikaansaatu yhdistämällä teoksia tai teosten osia. Sellaisia ovat esimerkiksi runoantologiat, tietosanakirjat ja jotkin tietokannat. Yhdistämisen suorittaneella henkilöllä tai henkilöillä on tekijänoikeus kokoomateokseen. Tekijänoikeuden haltija on tavallisesti aineiston valinnut ja yhdistellyt toimittaja. Tekijänoikeussuojaa ei saa kokoomateos, joka on syntynyt sattumanvaraisen tai mekaanisen yhdistelemisen tuloksena, vaan kokonaisuuden tekijältä edellytetään luovuutta ja omaperäisyyttä. Teoskynnyksen ylittääkseen kokoomateoksen tulee olla omaperäinen aineiston järjestelyn ja valinnan osalta. Mikäli aineiston suoja-aika on voimassa, edellytetään kokoomateoksen julkaisijalta sekä kokoomateoksen että siihen sisältyvien teosten oikeudenhaltijoiden lupaa. Jos aineiston suoja-aika on umpeutunut, tarvitaan julkaisemiseen vain kokoomateoksen oikeudenhaltijan lupa.


title: Red Number Two

text: Red Number Two oli jyväskyläläinen progressiivista rockia, post-rockia ja vaihtoehtorockia sekoitteleva kuusihenkinen yhtye. Se on perustettu vuonna 2004 Jyväskylässä. Sen jäseniä ovat Jami Haavisto, Aku Rissanen, Juha Luomala, Matti Puhakainen ja Veli-Pekka Parkkinen.


title: Red Number Two

text: Red Number Two on julkaissut kaksi omakustanne-EP:tä: "Red Number Two" (2005) ja "Into the Center of the Earth" (2006). Yhtyeen debyyttialbumi "These Things Take Time" julkaistaan Sevastopol Recordsin kautta 14. lokakuuta 2009. Yhtye aloitti kakkosalbumin teon vuoden 2010 syksyllä.


title: Teoskynnys

text: Teoskynnys tarkoittaa, että teoksen on ylitettävä tietyt vaatimukset eli oltava riittävän itsenäinen ja omaperäinen saadakseen tekijänoikeudellisen suojan. Tekijänoikeuslaissa ei mainita sanaa teoskynnys. Teoskynnyksen ylittämiseen vaadittavat ominaisuudet riippuvat teostyypistä. On huomattava, että tällöin ei arvioida taiteellisuutta vaan omaperäisyyttä. Siksi taiteellisesti huonokin teos voi nauttia tekijänoikeussuojaa. Esimerkiksi kirjallinen teos ylittää helposti teoskynnyksen, ellei se ole lyhyt uutinen, vähäinen ilmoitus tai muu vähäpätöinen teos. Sen sijaan taideteolliselta tuotteelta vaaditaan huomattavaa omaperäisyyttä, jotta kynnys ylittyisi.


title: Teoskynnys

text: Tekijänoikeusneuvoston lausunnon mukaan Paavo Nurmen olympiatulen sytyttämistä vuoden 1952 Helsingin olympialaisissa kuvaava valokuva on historiallisesta merkittävyydestään huolimatta tavanomainen, ajankohtaisesta tapahtumasta kertova valokuva. Se ei erityisesti ilmennä valokuvan ottaneen henkilön omaperäistä ja persoonallista panosta, eikä sitä siten voida pitää tekijänoikeuslain nojalla tekijänoikeussuojaa saavana valokuvataiteen teoksena. Kyseinen valokuva ei siis ylitä teoskynnystä ja jää näin laissa tarkoitetun tekijänoikeussuojan ulkopuolelle.


title: HMS Chester (1915)

text: HMS Chester oli Britannian kuninkaallisen laivaston Town-luokan risteilijä, joka palveli ensimmäisessä maailmansodassa.


title: HMS Chester (1915)

text: Kreikan laivasto tilasi kaksi risteilijää 1914 Britanniasta. Tilaukset annettiin Cammell Lairdin telakalle Birkenheadiin, jossa rakennettava alus piti nimetä "Lambros Katsonikseksi". Aluksen rakentaminen jatkui ensimmäisen maailmansodan puhkeamisesta huolimatta, kunnes Britannian hallitus osti kummatkin tilatut alukset 1915 liittäen ne Kuninkaalliseen laivastoon.


title: HMS Chester (1915)

text: "HMS Chesteriksi" nimetty alus liitettiin palvelukseen otettaessa Suuren laivaston 3. Risteilijäviirikköön, jonka mukana se otti osaa 31. toukokuuta – 1. kesäkuuta 1916 Skagerrakin taisteluun. 3. Taisteluristeilijäviirikön komentaja lähetti aluksen selvittämään syy lounaassa näkyviin suuliekkeihin. Tehtävää suorittaessaan alus kohtasi neljä Saksan laivaston kevyttä risteilijää, joilla oli yhteensä kolmekymmentä 5,9 tuuman tykkiä sen kuutta 5,5 tuuman tykkiä vastaan. Taistelun kuluessa alukseen osui 17 kappaletta 150 millimetrin kranaattia, jotka surmasivat 29 ja haavoittivat 49 miehistönjäsentä. Monet haavoittuneista olivat menettäneet jalkansa alhaalta avointen tykkien suojakilpien vuoksi. Osumien seurauksena aluksen tulenjohto tuhoutui. "HMS Chester" vetäytyi 3. Taisteluristeilijäviirikön luokse, jolloin kolme sitä ahdistelleista risteilijöistä vaurioitui raskaiden alusten avatessa tulen.


title: HMS Chester (1915)

text: Tykkimiehistöissä ollut ainoastaan kuusitoistavuotias John Travers Cornwell palkittiin Victorian ristillä tehtävänsä täyttämisestä vielä kuolettavasti haavoittuneenakin. Hän kuoli haavoihinsa 2. kesäkuuta sairaalassa Grimsbyssä.


title: HMS Chester (1915)

text: Ensimmäisen maailmansodan päättyessä "HMS Chester" siirrettiin Noren reserviin. Alusta tarjottiin Kreikan hallitukselle, mutta tarjousta ei hyväksytty, jolloin se laitettiin poistolistalle toukokuussa 1920. Se myytiin romutettavaksi 26. lokakuuta 1921 Reesille Llanellyyn.


title: HMS Chester (1915)

text: Aluksen tykkitorni, jossa John Cornwell suoritti tehtäväänsä, on esillä Lontoossa sotamuseossa. Samoin Mount Chester Kanadassa on nimetty aluksen mukaan.


title: Hipponaks

text: Hipponaks (500-luku eaa.) oli antiikin kreikkalainen jambirunoilija. Hän oli kotoisin Efesoksesta. Efesoksen tyranni Athenagoras karkotti hänet vuonna 540 eaa., ja hän muutti Klazomenaihin, missä eli lopun ikänsä köyhyydessä.


title: Hipponaks

text: Hipponaks oli kolmas klassisista jambirunoilijoista Arkhilokhoksen ja Semonideen jälkeen. Häntä on pidetty parodian kehittäjänä. Jambista hän kehitti oman muunnelmansa, jota on kutsuttu nimellä kholiambi ("khōliambos"), "skazōn" ja "Hipponaksin trimetri". Siinä katkonaisuus luo koomisen vaikutelman. Hänen mukaansa on nimetty myös lyyrisen runouden hipponacteus-säe. Hipponaks kirjoitti runonsa joonialaisella murteella ja käytti paljon lyydialaisia lainasanoja.


title: Wilf Paiement

text: Wilf Paiement (s. 16. lokakuuta 1955 Earlton, Ontario, Kanada) on uransa lopettanut kanadalainen jääkiekkoilija, pelipaikaltaan oikea laitahyökkääjä. Paiement pelasi NHL:ssä vuosina 1974–1988 seitsemässä eri joukkueessa 946 ottelua.


title: Wilf Paiement

text: Kansas City Scouts varasi Paiementin ensimmäisellä kierroksella, toisella varausvuorolla. Hän pelasi Kansas Cityssä kaksi kautta ennen kuin joukkue muutti Denveriin ja otti uudeksi nimekseen Colorado Rockies.


title: Wilf Paiement

text: Paiement hyökkäsi 25. lokakuuta 1978 Detroit Red Wingsin pelaajan Dennis Polonichin kimppuun jäällä. Polonich provosoi Paiementia verbaalisesti ottelussa ja Paiement iski Polonichia poikittaisella mailalla kasvoihin. Iskun seurauksena Polonich joutui leikkauttamaan nenänsä ja hän sai vakavan aivotärähdyksen. Ottelurangaistuksen lisäksi Paiementille langetettiin siihen aikaan NHL:n historian pisin pelikielto – 15 ottelua. Polonich vei asian vuonna 1982 oikeuteen ja hänelle määrättiin maksettavaksi 850 000 yhdysvaltojen dollaria.


title: Wilf Paiement

text: Paiement toimi Rockiesin kapteenina kaudet 1977-79.


title: Wilf Paiement

text: 29. joulukuuta 1979 Colorado Rockies myi Paiementin yhdessä Pat Hickeyn kanssa Toronto Maple Leafsiin, josta seura sai vaihdossa Lanny McDonaldiin ja Joel Quennevilleen. Paiement pelasi Torontossa seuraavat neljä kautta ennen kuin hänet myytiin Quebec Nordiquesiin vaihdossa Miroslav Fryčeriin ja seitsemännen kierroksen varausvuoroon .


title: Wilf Paiement

text: Viiden Quebecissä pelatun kauden jälkeen Paiement kaupattiin New York Rangersiin vaihdossa Steve Patrickiin. Paiement pelasi Rangersissa kuitenkin yhteensä vain kahdeksan ottelua. 6. lokakuuta Buffalo Sabres teki sopimuksen tuolloin ilman sopimusta olleen Paiementin kanssa. Hän pelasi yhden kauden Buffalossa ja kauden 1987-88 sekä Pittsburgh Penguinsissa että IHL:n Muskegon Lumberjacksissa ennen kuin lopetti uransa.


title: Wilf Paiement

text: Paiement edusti Kanadan maajoukkuetta vuoden 1977 jääkiekon maailmanmestaruuskilpailuissa. Kanada palasi turnauksessa MM-tasolle seitsemän vuoden poissaolon jälkeen.


title: Otto Julius Bierbaum

text: Otto Julius Bierbaum (28. kesäkuuta 1865 Zielona Góra – 1. helmikuuta 1910 Dresden) oli saksalainen toimittaja ja kirjailija, jonka monipuoliseen tuotantoon kuuluu muun muassa runoja. Hän käytti myös pseudonyymiä Martin Möbius. Hän opiskeli filosofiaa, oikeustiedettä, itämaisia kieliä ja historiaa.


title: Paul Julius Möbius

text: Paul Julius Möbius (24. tammikuuta 1853 Leipzig – 8. tammikuuta 1907 Leipzig) oli saksalainen neurologi, jonka mukaan Möbiuksen oireyhtymä nimettiin. Hän syntyi ja työskenteli pääasiassa Leipzigissä. Hän opiskeli filosofiaa ja teologiaa ennen kuin siirtyi lääketieteeseen. Hän sai tohtorinarvot sekä filosofiasta että lääketieteestä.


title: Armoton meri

text: Armoton meri () on Jules Vernen vuonna 1875 ilmestynyt romaani. Teos kertoo fregatti "Le Chancellorista", joka lähtee vuonna 1869 Charlestonin satamasta puuvillalastissa Liverpooliin, mutta ei tule koskaan perille. Kapteenin laiminlyönnin takia laiva harhautuu kulkuväylältään ja haaksirikkoutuu. Matkustajat ja miehistö joutuvat meren armoille. Suomeksi teos on ilmestynyt Tauno Karilaan lyhentämänä laitoksena.


title: Kristallikallo

text: Kristallikallot ovat ihmisen pääkalloa esittäviä veistoksia, jotka on kaiverrettu läpinäkyvään tai vaaleaan kvartsiin.


title: Kristallikallo

text: Kristallikallot tulivat tunnetuiksi kertomusten ja uskomusten aiheiksi 1800-luvun länsimaissa. Niiden väitettiin olevan peräisin Väli-Amerikan korkeakulttuureilta, ajalta ennen Amerikan valloitusta. Niihin liitettiin ennustuksia, historiaa ja yliluonnollisia ilmiöitä. Yhdenkään kristallikallon ei ole kuitenkaan voitu osoittaa olevan peräisin väitetyltä ajanjaksolta tai alueelta. Tutkittujen kallojen oletetaan olevan 1800-luvulta, ja eräiden vasta 1900-luvulta. 1800-luvun kallot on todennäköisesti tehty Euroopassa. Kallojen ikää pidettiin epäilyttävänä jo viimeistään 1930-luvulla mutta vasta 1990-luvulta alkaen on ollut riittävät menetelmät niiden ajoittamiseksi. British Museum ilmoittaa, että sillä oleva kallo on tehty koneellisesti eikä sen materiaalikaan ole Meksikosta, kuten on väitetty. Toista tunnettua eli Mitchell-Hedges -kalloa pidetään edellisen pohjalta tehtynä kopiona, joka myös on työstetty moderneilla välineillä. Sen arvioidaan valmistuneen 1930-luvulla.


title: Robinson-koulu

text: Robinson-koulu () on Jules Vernen vuonna 1882 ilmestynyt romaani. Teoksen päähenkilö, nuori Godfrey Morgan, on päättänyt toteuttaa unelmansa ja tehdä seikkailumatkan maapallon ympäri. Hänen enonsa, kalifornialainen miljonääri Kolderup, varustaa Godfreyn käyttöön höyrylaiva "Dreamin", joka lähtee purjehtimaan kohti Uutta-Seelantia. Heti purjehduksen alussa puhkeaa kuitenkin myrsky ja laiva uppoaa. Vain Godfrey ja tanssinopettaja Tartelett pelastautuvat autiolle saarelle.


title: Tuppeensahattu lauta

text: Tuppeensahattu lauta eli tuppilauta on lautatavaraa, jossa puuta ei särmätä, vaan sen arvokas pintapuu tulee hyödynnettyä. Tuppeensahaamista kutsutaan myös läpisahaamiseksi. Peruslauta on työstetty neljältä sivulta eli se on särmätty, mutta tuppeensahatussa laudassa särmiä ei ole tehty. Tämän vuoksi laudan leveys voi vaihdella pituussuunnassa, jolloin vierekkäin ladottujen lautojen väliin jää rakoja. Lauta on hinnaltaan yleensä normaalia kalliimpaa ja sitä käytetään lähinnä koristepuuna esimerkiksi saunaosastoissa ja metsästysmajoilla sekä puusepänteollisuudessa.


title: Tuppeensahattu lauta

text: Pitkospuiden yleisin puumateriaali on tuppeensahattu yli seitsemäntuumainen mäntylankku.


title: DVB-T2

text: DVB-T2 ("Digital Video Broadcasting, Terrestrial ver.2") on maanpäällinen yksisuuntainen digitaalinen (digitaalitelevision) lähetysjärjestelmä. Järjestelmä lähettää digitaalista dataa käyttäen OFDM-modulaatiota (COFDM). Tyypillisesti data on vahvasti pakattua audio- ja videosignaalia kuten DVB-T:ssäkin. Useita osa-alueita on kehitetty, jotta kapasiteetti riittää teräväpiirtokuvaan ja monikanavaääneen.


title: DVB-T2

text: Tärkeimmät muutokset:


title: Muistiliitto

text: Muistiliitto ry on vuonna 1988 perustettu suomalainen kansanterveys-, potilas- ja edunvalvontajärjestö. Sen pyrkimykenä on edistää muistisairaiden ja heidän läheistensä elämänlaadun ja hyvinvoinnin edellytyksiä sekä syventää muistiosaamista ja ymmärrystä yhteiskunnassa. Muistiliittoon kuuluu 44 paikallista jäsenyhdistystä, joissa on yli 13 000 jäsentä. Muistiliiton toimintaa rahoittaa Sosiaali- ja terveysjärjestöjen avustuskeskus.


title: Muistiliitto

text: Muistiliitto jäsenyhdistyksineen toimii muistisairaiden ihmisten sekä heidän läheistensä terveyden edistäjänä, muistisairauksien ennaltaehkäisijänä sekä väestön aivoterveyden edistäjänä. Järjestö julkaisee neljä kertaa vuodessa ilmestyvää Muisti-lehteä, jonka levikki on 18 000 kappaletta.


title: Muistiliitto

text: Muistiliitto tunnettiin vuoteen 2009 asti Alzheimer-keskusliittona. Nimenmuutoksella haluttiin vahvistaa roolia paitsi potilas- ja omais-, myös kansanterveysjärjestönä.


title: Muistiliitto

text: Muistiliiton jäsenyhdistykset ylläpitävät asiantuntija- ja tukikeskusverkosto Muistiluotsia, joka toimii 17 maakunnassa. Asiantuntija- ja tukikeskuksilla on merkittävä rooli muistiosaamisen kehittämisessä ja asiantuntemuksen turvaamisessa. Muistiluotseissa vahvistetaan myös vapaaehtois- ja vertaistoimintaa. Muistiliitto toimii koordinoivana tahona.


title: Pesäpallon Valtakunnansarja 1938

text:
Valtakunnansarjassa ei enää pelattu ns. Suomen B-mestaruudesta, vaan tuo titteli siirtyi ikään kuin Välisarjan mestarille.
Aluemestarit pääsivät keväällä -39 karsimaan välisarjapaikoista (Kiri 2:n tilalla Mikkelin Ajo).
Välisarjasta pudonneet Lahden Mailaveikot ja Savonlinnan Riento pääsivät myös karsintaan, koska Suursarjasta pudonnut Viipurin Pallonlyöjät lopetti pesäpallotoimintansa.Karsinnat pelattiin kesällä 1939 ennen sarjakauden alkua.


title: Etelä-Pohjanmaan kauppakamari

text: Etelä-Pohjanmaan kauppakamari on Etelä-Pohjanmaan maakunnan yritysten, kuntien ja muiden yrityselämään liittyvien organisaatioiden järjestö, joka tarjoaa asiantuntija-, koulutus- ja konsultointipalveluita jäsenilleen toimien siten myös siltana yritysmaailman ja julkishallinnon välillä. Kauppakamarien toiminta perustuu kauppakamarilakiin, joka määrittelee kauppakamareille mm. ulkomaankaupan asiakirjoihin liittyviä julkisia tehtäviä.


title: Etelä-Pohjanmaan kauppakamari

text: Etelä-Pohjanmaan kauppakamari on perustettu 1951, ja sillä on nykyisin yli 650 jäsentä (2016). Jäsenyritykset edustavat valtaosaa alueen liikevaihdosta, työpaikkojen määrästä sekä viennistä luoden näin kattavan pohjan alueen yritysten tarpeiden tunnistamiselle ja vaikuttamiselle.


title: Etelä-Pohjanmaan kauppakamari

text: Etelä-Pohjanmaan kauppakamari julkaisee neljä kertaa vuodessa ilmestyvää Etelä-Pohjanmaan kauppakamarilehteä (ISSN 2342-8198).


title: Etelä-Pohjanmaan kauppakamari

text: Kauppakamarien hallinto on Suomessa yhdistysmuotoinen. Jäsenet valitsevat vuosikokouksessa puheenjohtajiston ja hallituksen sekä erilliset valiokunnat. Luottamushenkilöhallinnon lisäksi kauppakamarilla on palkattuna henkilöstönä toimitusjohtaja ja muuta toimistohenkilökuntaa.


title: Etelä-Pohjanmaan kauppakamari

text: Puheenjohtajistoon kuuluvat varsinaiset puheenjohtajan lisäksi kolme varapuheenjohtajaa. Hallituksen puheenjohtaja, joka toimii myös koko kauppakamarin puheenjohtajana, toimii hallituksen puheenjohtaja Petri Mäkelä Mäkelä Alu Oy:stä (2017). Puheenjohtajat edustavat neljää Etelä-Pohjanmaan seutukuntaa: Suupohja, Kuusiokunnat, Härmänmaa-Järviseutu ja Seinäjoki. Hallitukseen kuuluu puheenjohtajiston lisäksi 10 varsinaista jäsentä, jotka edustavat sekä eri toimialoja että alueen seutuja.


title: Etelä-Pohjanmaan kauppakamari

text: Valiokunnat toimivat joko oman toimialansa tai alueensa asioiden asiantuntijoina, valmistelijoina ja käsittelijöinä. 2000-luvulla toimialakohtaisiksi valiokunniksi ovat Etelä-Pohjanmaan kauppakamarissa vakiintuneet teollisuus-, kauppa- ja palvelu-, ICT-, elinkeino-, sekä innovaatio- ja koulutusvaliokunta. Alueellisena valiokuntana toimiin Suupohjan aluevaliokunta, joka on yhteinen valiokunta Pohjanmaan kauppakamarin kanssa.


title: Etelä-Pohjanmaan kauppakamari

text: Toimisto, jossa työskentelee kolme päätoimista toimihenkilöä, sijaitsee maakuntakeskuksessa Seinäjoella Seinäjoki Areenassa, jonka alkuperäinen rakentamisajatus tuli kauppakamarilta . Toimitusjohtajana toimii Pertti Kinnunen (2012).


title: Etelä-Pohjanmaan kauppakamari

text: Etelä-Pohjanmaan kauppakamarin toiminnan olennaisena osana on alueellinen vaikuttaminen ja kehittäminen. Verkottuminen niin alueellisesti, valtakunnallisesti kuin globaalistikin tuo jäsenille lisäarvoa, joka konkretisoituu vuosittaissa tapahtumissa ja tilaisuuksissa sekä neuvontapalveluiden laajuudessa. Suomen kauppakamareilla on esim. kauppakamariverkko-palvelu, jossa tarpeet ja tarjonta kohtaavat.


title: Etelä-Pohjanmaan kauppakamari

text: Kansainvälinen kauppakamareiden verkosto Finncham voi auttaa suomalaisyrityksiä etsimään kontakteja ulkomailla, samoin kauppakamarit eri maissa voivat toimia kontaktien ja tietojen välittäjinä. Etelä-Pohjanmaan kauppakamari on itse jäsenenä mm. Kansainvälisessä kauppakamarissa ICC:ssä ja Suomalais-Venäläisessä kauppakamarissa.


title: Etelä-Pohjanmaan kauppakamari

text: Kauppakamarin merkittäviä yhteistyökumppaneita alueella ovat esim. Etelä-Pohjanmaan elinkeino-, liikenne- ja ympäristökeskus, Seinäjoen ammattikorkeakoulu, Etelä-Pohjanmaan liitto, Etelä-Pohjanmaan Yrittäjät, sekä alueen kunnat.


title: Etelä-Pohjanmaan kauppakamari

text: Tärkeimpiä kauppakamarin palveluita alueella ovat kansainvälisessä kaupassa tarvittavien todistusten ja asiakirjojen vahvistaminen, ajankohtaiset lyhytkoulutukset yrityksille sekä neuvontapalvelut.


title: Etelä-Pohjanmaan kauppakamari

text: Ulkomaankaupan asiakirjojen vahvistuksia ja Euroopan yhteisön alkuperätodistuksia tarvitaan lähinnä esim. Venäjälle, Afrikkaan, joihinkin Aasian, Lähi-Idän ja Etelä-Amerikan maihin suuntautuvan tuotteiden viennin yhteydessä. Kauppakamarin tekemillä todistuksilla ja asiakirjavahvistuksilla yritykset saavat esim. tullin tai toisen sopimusosapuolen vaatiman ns. kolmannen osapuolen vahvistuksen dokumenteilleen.


title: Etelä-Pohjanmaan kauppakamari

text: Kauppakamarin järjestämien koulutusten aiheet käsittelevät mm. taloushallintoa, verotusta, kansainvälistä kauppaa (esim. INCOTERMS toimitusehdot), henkilöstöhallintoa, hallitustyöskentelyä sekä myyntiä ja markkinointia.


title: Etelä-Pohjanmaan kauppakamari

text: Neuvontapalveluita ovat mm. ulkomaankauppaan, sopimusoikeuteen, työoikeuteen ja tietoturvallisuuteen liittyvät palvelut, joita tuottavat sekä alueen asiantuntijayritykset että kauppakamarin toimiston henkilökunta.


title: Kevättasauspiste

text: Kevättasauspiste eli Aries-piste on se suunta tähtitaivaalla, jossa Aurinko näkyy kevätpäiväntasauksen hetkellä. Se on samalla taivaanpallon ekvaattorin ja ekliptikan toinen leikkauspiste. Kevätpäiväntasauksen hetkellä Maan akselikallistuma on Aurinkoon nähden täsmälleen poikkisuunnassa.


title: Kevättasauspiste

text: Koska Maan akseli pysyy vuodesta toiseen lähes samansuuntaisena, myös kevättasauspiste on lähes muuttumaton, ja se onkin valittu tähtitaivaan koordinaatistojen nollakohdaksi. Ekvaattorijärjestelmässä sen rektaskensio ja deklinaatio ovat nollia; ekliptikajärjestelmässä sen pituus ja leveys ovat nollia.


title: Kevättasauspiste

text: Tosiasiassa Maan akseli kiertyy hitaasti, noin 50″ vuodessa. Tämän prekession vuoksi myös kevättasauspiste liikkuu tähtitaivaalla noin 50″ vuodessa. Nykyään kevättasauspiste on Kalojen tähdistössä. Nimitys "Aries-piste" viittaa Oinaan tähdistöön ("Aries"), jossa kevättasauspiste oli yli 2 000 vuotta sitten.


title: Rochefort (Belgia)

text: Rochefort on Belgiassa, Vallonian alueella, Namurin provinssissa sijaitseva kaupunki. Kaupungin läpi virtaa Lesse joki. Kaupunki on tunnettu luolistaan, kaupungissa sijaitsee kuusi kammiota, joista tunnetuin on isoin ja pisin Sabbat.


title: Rochefort (Belgia)

text: Kaupungin lähellä sijaitsee myös kuuluisa trappistien Rochefort-panimo Notre-Dame de Saint-Rémyn luostarissa.


title: August Lindfors

text: August Lindfors (10. lokakuuta 1810 Helsingin pitäjä – 14. marraskuuta 1882 Porvoo) oli suomalainen pappi, Porvoon lukion lehtori ja kirjailija.


title: August Lindfors

text: Lindforsin vanhemmat olivat talollinen Erik Lindfors ja Ulrika Eriksdotter Markelin. Hän kävi Helsingin triviaalikoulua ja Porvoon lukiota päästen ylioppilaaksi vuonna 1829. Lindfors valmistui filosofian kandidaatiksi ja maisteriksi 1836. Hänet vihittiin papiksi 1843.


title: August Lindfors

text: Lindfors oli Helsingin yliopiston kirjaston ylimääräisenä amanuenssina 1836 ja Helsingin triviaalikoulun vt. konrehtorina 1837. Hänestä tuli Porvoon lukion apulainen 1838, vt. lehtori 1839 ja vakinainen roomalaisen kirjallisuuden lehtori 1843. Vuodesta 1865 Lindfors toimi Porvoon yläalkeiskoulun tarkastajana. Hän sai rovastin arvon 1858.


title: August Lindfors

text: Lindfors oli naimisissa vuodesta 1840 lähtien Fredrika Wilhelmina Standertskjöldin kanssa. Heillä oli yhdeksän lasta.


title: Francesca Simon

text: Francesca Simon (s. 1955) on yhdysvaltalainen kirjailija, joka tunnetaan erityisesti "Häijy-Henri" -kirjasarjastaan, joka kertoo luokkatovereitaan ja pikkuveljeään kiusaavasta kouluikäisestä "Henri"-pojasta.


title: Billy Bell

text: William Edward ”Billy” Bell (10. kesäkuuta 1891 Lachine, Quebec, Kanada – 3. kesäkuuta 1959) oli kanadalainen jääkiekkoilija, pelipaikaltaan keskushyökkääjä.


title: Billy Bell

text: Bell pelasi NHL:ssä yhteensä kuusi kautta, edustaen Montreal Canadiensia ja Ottawa Senatorsia. NHL:n lisäksi Bell pelasi neljä kautta NHA:ssa. Bell voitti Stanley Cupin Montrealissa vuonna 1924.


title: Billy Bell

text: NHL-urallaan Bell teki 61 ottelussa tehopisteet 3+1=4 ja sai 7 jäähyminuuttia.


title: Karl Henrik Jakob Ignatius

text: Karl Henrik Jakob Ignatius (11. joulukuuta 1809 Rautjärvi – 11. lokakuuta 1856 Viipuri) oli suomalainen pappi ja kirjailija. Hän käytti kirjailijanimeä "Jaakko Jaakonpoika".


title: Karl Henrik Jakob Ignatius

text: Ignatiuksen vanhemmat olivat Joutsenon kirkkoherra Karl Jakob Ignatius (1778-1812) ja Katarina Elisabet Brunnerus (1775-1844). Hän kävi Viipurin piirikoulua ja lukiota päästen ylioppilaaksi 1829. Ignatius vihittiin papiksi 1833.


title: Karl Henrik Jakob Ignatius

text: Ignatius oli Ruokolahdella kappalaisen apulaisena, armovuodensaarnaajana ja vt. kirkkoherrana 1833–1837. Hän oli Viipurin vankilansaarnaajana 1836–1838 ja Viipurin työ- ja ojennuslaitoksen saarnaajana 1838–1851. Ignatius toimi samalla Viipurin lukion vt. apulaisena 1841 ja vakinaisena apulaisena vuodesta 1842. Hän oli synodaaliväitöksen respondenttina pappeinkokouksessa Porvoossa 1842. Ignatius oli myös perustamassa Viipurin Suomalaisen Kirjallisuuden Seuraa 1845 ja toimi seuran kirjakaupan hoitajana.